RM5.2 bilion kerugian direkodkan angkara Macau Scam
Oleh MOHAMAD FAIZAL HASHIM

25 Jun 2022, 6:19 pm
JOHOR BAHRU – Sebanyak 71,833 kes jenayah komersial telah disiasat oleh Polis Diraja Malaysia (PDRM) membabitkan kerugian lebih RM5.2 bilion sejak 2020 hingga Mei lalu.
Ketua Polis Negara, Tan Sri Acryl Sani Abdullah berkata, daripada jumlah tersebut, 47,850 kes yang dicatatkan merupakan jenayah penipuan dalam talian.
Beliau berkata, angka kes yang besar itu perlu diberi perhatian untuk memastikan ia dapat dikawal supaya orang awam tidak lagi terpedaya dengan jenayah atas talian.
Katanya, sejak menjalankan kempen kesedaran dalam kalangan masyarakat, kes membabitkan Love Scam mencatatkan penurunan.
“Bagi kes Love Scam, ia mencatatkan penurunan daripada 1,580 kes pada 2020 menurun kepada 1,460 kes pada 2021 dan sebanyak 361 kes pada tahun ini setakat bulan lalu.
“Kebanyakan kes Love Scam ini dilakukan mereka yang menyamar sebagai kekasih kepada mangsa sebelum memperdayakan mangsa memindahkan duit bagi tujuan penghantaran atau tuntutan barangan.

“Bagi kes Macau Scam pula, sebanyak 2,254 kes yang direkodkan pada 2020 mencatatkan penurunan kepada 1,586 kes pada 2021 dan meningkat kepada 1,612 kes setakat Mei tahun ini.
“Kes Macau Scam ini melibatkan sindiket yang menyamar sebagai pihak berkuasa memperdayakan mangsa untuk membuat pemindahan wang bagi kes yang didakwa bersabit mereka,” katanya pada sidang akhbar selepas merasmikan Kempen Anti Scam PDRM 2022 di sini hari ini.
Acryl berkata, kes penipuan pembelian e-dagang turut mencatatkan peningkatan daripada 8,851 kes pada 2020 meningkat kepada 9,569 pada tahun lalu dan setakat Mei ini, sebanyak 3,833 kes telah direkodkan.
Beliau berkata, kempen kesedaran tersebut adalah kesinambungan kempen yang digerakkan pada November tahun lalu di Kuala Lumpur memastikan lebih ramai rakyat di negara ini peka terhadap modus operandi sindiket penipuan.
“Ini yang kita khuatir sekiranya kita tak bendung kesedaran dalam kalangan orang ramai kes seperti ini akan meningkat tanpa kawalan. Justeru, kita perlu memberikan perhatian setelah jenayah tradisional ragut, samun tepi jalan beralih kepada jenayah atas talian,” katanya.
Beliau berkata, sejak 2020 hingga Mei lalu, sebanyak 26,213 kes yang dilaporkan telah didakwa di mahkamah.
Tambahnya, cabaran yang dihadapi pihaknya untuk melakukan siasatan setelah mangsa malu untuk tampil membuat laporan, tidak mahu masyarakat tahu dia menjadi mangsa penipuan dan merasakan tidak berbaloi untuk membuat aduan. – KOSMO! ONLINE


Kerajaan dengar luahan rakyat tentang harga ayam – PM
Oleh EDDY AQMAL MOHAMED HAMIDI

25 Jun 2022, 6:41 pm
PUTRAJAYA – Tindakan kerajaan untuk tidak mengapungkan harga ayam di pasaran adalah tanda bahawa kerajaan sedia ada mendengar pandangan dan luahan hati rakyat terutama yang melibatkan isu kos sara hidup.
Perdana Menteri, Datuk Seri Ismail Sabri berkata, tiada istilah ‘buat pusingan U’ apabila kerajaan kembali menetapkan harga siling ayam demi kebaikan rakyat.
“Ini bukan buat pusingan U. Sebelum ini kerajaan buat keputusan untuk mengapungkan harga jualan ayam, namun selepas mendengar pandangan rakyat kita buat keputusan untuk menerima pandangan tersebut. Kerajaan hari ini adalah kerajaan yang mendengar pandangan rakyat.
“Jadi kita putuskan untuk menetapkan semula harga siling bagi penjualan ayam. Apa yang penting, keputusan yang kita buat itu memberi kebaikan kepada rakyat, isu pusingan U atau tidak, itu tidak penting,” katanya kepada pemberita hari ini.
Beliau berkata demikian ketika diminta mengulas mengenai dakwaan kerajaan membuat pusingan U berhubung penetapan harga siling ayam sewaktu hadir ke program Hari Rekreasi Putrajaya (HRP) 2022 dan Karnival Jom Heboh yang bertempat di Anjung Floria, Presint 4 di sini hari ini.
Terdahulu, Ismail Sabri sempat mengadakan lawatan ke reruai yang disediakan di tapak program dan turut mengambil peluang beramah mesra bersama pengunjung yang hadir.

HRP 2022 merupakan penganjuran yang julung kali diadakan bertujuan mempromosikan Putrajaya sebagai Bandar Rekreasi serta menjadi lokasi tarikan pelancongan dan menjana pendapatan ekonomi setempat.
Antara aktiviti yang disediakan di sini adalah Fiesta Pencinta Haiwan Putrajaya, Bandar RV, pertandingan memancing, cabaran papan luncur serta aktiviti meniti di antara pokok termasuk reruai jualan dan aktiviti menarik. – KOSMO! ONLINE


14,000 koperasi kumpul aset bernilai RM150 bilion
Oleh ROSLIZA MOHAMED

25 Jun 2022, 5:05 pm
KOTA BHARU – Penglibatan 14,000 buah koperasi di negara ini berjaya mengumpul sebanyak RM150 bilion aset sepanjang 100 tahun beroperasi di bawah selian Suruhanjaya Koperasi Malaysia (SKM).
Timbalan Menteri Pembangunan Usahawan dan Koperasi Datuk Muslimin Yahaya berkata, jumlah tersebut melibatkan seramai 7 juta anggota koperasi di seluruh negara.
Menurutnya, setakat ini, Koperasi Wawasan Malaysia Berhad di Kelantan mempunyai aset berjumlah lebih RM1 bilion.
“Kejayaan tersebut menunjukkan kepercayaan tinggi rakyat terhadap koperasi sekali gus menarik mereka untuk menyertai koperasi. Pada masa sama, ia mampu berikan pendapatan tambahan kepada ahli.
“Selain itu, kerajaan juga menyarankan mereka agar terus menjadikan koperasi dapat berdaya saing dapat dapat menyumbang kepada pertumbuhan ekonomi negara,” katanya kepada pemberita selepas Majlis Perasmian Hari Koperasi Negara 2022 Negeri Kelantan di sebuah kompleks beli-belah di sini hari ini.
Mengulas lanjut, Muslimin berkata, bidang pertanian dan penternakan mampu menjadi salah satu daripada kegiatan yang mampu menggerakkan pelbagai ekonomi di negara ini.

Katanya, selain itu, SKM turut memberi pelbagai geran bernilai RM60,000 hingga RM300,000 yang melibatkan tabung pemulihan dan pembangunan kepada koperasi di seluruh negara selepas tempoh 10 tahun beroperasi. – KOSMO! ONLINE


Kambing didakwa cederakan puluhan askar Russia
Oleh KOSMO!

25 Jun 2022, 6:30 pm
KIEV – Seekor kambing di Ukraine dilaporkan menyebabkan berpuluh-puluh anggota tentera Russia cedera ketika mereka memasang jerangkap samar, lapor akhbar Daily Star semalam.
Ketika kejadian, pasukan tentera Russia sedang memasang jerangkap samar dikenali sebagai ‘tripwire’ di sekeliling sebuah hospital apabila kambing tersebut bergerak ke arah jerangkap samar itu.
Mereka meletakkan bom tangan di sekeliling bangunan tersebut yang akan meletup sekiranya wayar itu diganggu.
Kambing itu dikatakan terlepas dari sebuah ladang ternak berdekatan. Haiwan itu mengaktifkan sistem pertahanan jerangkap samar tersebut menerusi pergerakannya yang ‘huru-hara’.
Bom-bom yang dipasang meletup dalam tindak balas berantai sehingga menyebabkan sekurang-kurangnya 40 askar Russia cedera.
“Akibat pergerakan ‘huru-hara’ kambing itu, ia meletupkan sebilangan bom tangan,” kata seorang pegawai Direktorat Perisikan Ukraine.

Kejadian berlaku di kampung Kinski Rozdory di wilayah Zaporizhia, tenggara Ukraine, manakala nasib kambing itu pula tidak dapat dipastikan. – Agensi


Wanita tergamak makan hamster peliharaan untuk dapatkan kokain
Oleh KOSMO!

25 Jun 2022, 5:21 pm
LONDON – Seorang wanita di Britain bertindak memakan hamster peliharaan anak perempuannya sebagai pertukaran untuk mendapatkan dadah kokain, lapor akhbar Daily Star semalam.
Polis menahan seorang wanita di Lincolnshire kelmarin kerana disyaki melakukan kekejaman terhadap haiwan dengan membunuh dan menelan seekor hamster.
Penahanan suspek adalah sebahagian daripada siasatan Persatuan Diraja untuk Pencegahan Kekejaman Terhadap Haiwan (RSPCA) berhubung rakaman video aksi meloyakan tersebut yang dikongsi di laman Facebook.
Video itu bermula dengan suspek membunuh hamster milik anak perempuannya sebelum menelan haiwan peliharaan itu sambil memegang sebotol air.
Perbuatan memakan hamster itu adalah sebahagian daripada perjanjian wanita berkenaan untuk mendapatkan kokain.
“Kami telah menahan seorang wanita berusia 39 tahun kerana disyaki melakukan kekejaman terhadap haiwan berikutan paparan video dia memakan hamster di media sosial.

“Wanita dari bandar Grantham itu  ditahan pada 23 Jun lalu (kelmarin) susulan siasatan diketuai oleh RSPCA.
“Suspek dibebaskan di bawah siasatan dan pihak kami akan terus membantu RSPCA dalam siasatan mereka,” kata jurucakap polis Lincolnshire dalam satu kenyataan. – Agensi


Saya masih menarik, laku dan kacak – Rashidi Ishak
Oleh MOHAMMAD SHAHEMY AZMI

25 Jun 2022, 4:10 pm
PETALING JAYA – Pelakon Rashidi Ishak mengakui pernah keluar bersama dengan beberapa orang wanita dengan niat untuk mengenali hati budi dan mencari pengganti selepas bercerai dengan bekas isterinya yang juga aktres, Vanidah Imran.
Rashidi, 48, ketika ditemui Kosmo! Online baru-baru ini berkata, selepas bercerai, dia pernah keluar dengan beberapa orang wanita untuk mencari pengganti (calon isteri), namun tidak berakhir seperti apa yang diharapkan.
“Sejujurnya saya pernah keluar dengan beberapa wanita selepas bercerai. Tapi agaknya ketika itu saya dalam fasa memerlukan seorang pengganti (isteri).
“Saya rasa perlu tunjuk kepada orang saya masih menarik, masih laku dan kacak. Tapi akhirnya saya sedar bukan itu yang saya mahukan,” ujarnya.
Kata pelakon filem Seri Dewi Malam itu, usia perkahwinan yang dibina selama 17 tahun bersama Vanidah sebelum masing-masing mengambil keputusan untuk berpisah bukan suatu perkara yang mudah untuk dilupakan dan mencari pengganti dengan segera.
“Untuk berkahwin lagi, saya rasa belum lagi waktunya. Ketika ini saya tidak fikir langsung untuk ada komitmen sebegitu (berkahwin).

“Saya, sesiapa sahaja yang melalui fasa bercerai, akan timbul perasaan untuk mencari seseorang dalam hati sebagai pengganti,” jelasnya.
Bagaimanapun, Rashidi tidak menolak seandainya kembali bertemu jodoh suatu hari nanti dan sentiasa terbuka tentang perkara tersebut.
“Saya sentiasa terbuka jika dipertemukan jodoh. Cuma saya tidaklah mencari. Biarlah jodoh itu datang sendiri. Setakat hari ini saya masih solo. Bahkan hubungan saya dengan bekas isteri juga baik,” katanya ketika ditemui di majlis pelancaran siri Hantu Raya Pergi Perang oleh aplikasi penstriman hiburan, Sooka baru-baru ini.
Pada usia 48 tahun, bapa kepada dua orang cahaya mata itu lebih selesa memberi fokus sepenuhnya terhadap kerja berbanding komitmen cinta.
“Untuk bercinta, saya bimbang tidak dapat penuhi komitmen terutama daripada segi masa. Dalam fasa sekarang, saya lebih suka duduk di rumah.
“Saya lebih seronok bekerja,” jelasnya.
Sekadar info, Rashidi dan Vanidah, 48, mendirikan rumah tangga pada 1 Oktober 2000 dan dikurniakan dua orang cahaya mata iaitu Mikhail Imram dan Maryam Rashika yang masing berusia 21 dan 18 tahun.
Bagaimanapun, pasangan itu bercerai di Mahkamah Rendah Syariah Kuala Lumpur pada 9 Ogos 2018 selepas 17 tahun melayari alam berumah tangga. – KOSMO! ONLINE


Identiti disalahguna ‘penyamar’, Aedy Ashraf buat laporan polis
Oleh HANISAH SELAMAT

25 Jun 2022, 4:12 pm
PETALING JAYA – Menyedari identitinya disalahguna untuk tujuan memperdayakan wanita, pelakon Aedy Ashraf membuat satu laporan polis di Balai Polis Cyberjaya agar tidak ada pihak yang menjadi mangsa.
Menerusi keterangan dalam laporan tersebut, aktor berusia 28 tahun itu turut mengingatkan orang ramai supaya tidak mudah tertipu dengan taktik digunakan individu tidak dikenali.
“Satu laporan polis telah difailkan berkaitan email yang kononnya dihantar daripada saya.
“Saya ingin menjelaskan bahawa itu bukanlah alamat emel saya. Saya perlu mengingatkan perkara ini supaya semua orang berhati-hati,” katanya menerusi perkongsian di Instagram.
Menurut bintang Gol & Gincu 2 itu lagi, modus operandi penyamar adalah memperdayakan wanita dengan menghubungi mangsa menggunakan email samaran kononnya itu Aedy Ashraf.
Katanya, perkara tersebut hanya diketahui pada minggu lalu sekali gus mendorongnya menyerahkan kes berkenaan kepada pihak berkuasa untuk tindakan lanjut.

“Pada 18 Jun lalu, semasa berada di Jalan 4, Jalan Chow Sow Lin, saya dapat tahu ada individu tidak dikenali telah menyamar sebagai saya dengan cara menggunakan email samaran [email protected].
“Sekurang-kurang empat wanita yang menerima mesej daripada individu terbabit telah diajak keluar manakala seorang telah memberikan alamatnya kepada lelaki itu,” katanya.
Aedy yang aktif dalam dunia hiburan sejak kanak-kanak turut menyatakan laporan polis itu juga dibuat kerana bimbang maklumat berkaitan dirinya disalahguna pihak tidak bertanggungjawab. – KOSMO! ONLINE


Kenapa Siti Kasim mahu bidas perkara baik? – Neelofa
Oleh MOHAMMAD SHAHEMY AZMI

25 Jun 2022, 3:40 pm
PETALING JAYA – Selebriti dan juga usahawan terkenal Neelofa mempertahankan hujah suaminya, Haris Ismail yang disindir peguam dan aktivis, Siti Kasim berhubung satu nasihat supaya tidak menyiarkan aurat wanita Islam yang telah meninggal dunia dalam media sosial.
Nasihat yang dititipkan Haris, 27, bagaimanapun telah dipersoalkan peguam dan juga aktivis terkenal, Siti Kasim yang meminta pendakwah bebas itu supaya tidak mencampuri urusan orang lain, sebaliknya fokuslah ‘menjaga tepi kain sendiri’.
“Saya tidak menganggap teguran oleh suami saya sebagai satu kesalahan. Kenapa dia (Siti Kasim) hendak bidas perkara yang baik?
“Bukanlah lebih elok jika kita berkongsi gambar yang menutup aurat untuk mengucap takziah kepada seseorang Muslimah yang sudah meninggal dunia. Saya rasa tidak logik apabila orang suruh buat baik, tapi dibidas,” katanya.
Kata bekas pengacara program MeleTOP itu lagi, sikap saling berpesan sesama manusia juga mungkin boleh menjadi asbab kebaikan dan secara tidak langsung boleh membantu meringankan beban seseorang yang sudah meninggal dunia.
Bagaimanapun, Neelofa berkata tiada paksaan untuk seseorang berbuat demikian.

“Seboleh-bolehnya saya tidak mahu panjangkan perkara ini. Haris hanya meminta kalau boleh, kongsilah gambar arwah yang menutup auratnya.
“Semua itu akan dihisab nanti, arwah yang akan menanggung (aurat). Sekurang-kurangnya, inilah yang boleh kita lakukan untuk menghormati arwah,” tuturnya.
Neelofa berkata demikian apabila diminta mengulas ciapan peguam dan aktivis, Siti Kasim yang mempersoalkan pesanan PU Riz atau Haris Ismail mengenai aurat Allahyarham Adibah Noor.
Terdahulu, Siti Kasim menerusi satu hantaran yang dimuat naik dalam Twitter miliknya telah membidas kenyataan Haris supaya tidak mencampuri urusan orang lain selepas lelaki itu menasihati orang ramai agar tidak berkongsi gambar mendedahkan aurat Allahyarham Adibah Noor.
Bahkan Siti Kasim turut mempersoalkan kedudukan Haris sama ada dia telah mendapat tempat di syurga hingga layak memberi nasihat sedemikian kepada orang lain. – KOSMO! ONLINE


Kerana cemburu pelajar ditekap seterika panas
Oleh MOHAMAD HAFIZI BIN MOHD SAID

25 Jun 2022, 4:00 pm
IPOH – Kerana cemburu seorang pelajar tingkatan dua di salah sebuah sekolah menengah di Teluk Intan cedera ditekap seterika panas serta dipukul sekumpulan pelajar senior, khamis lalu.
Ketua Polis Perak, Datuk Mior Faridalathrash Wahid berkata, mangsa dipukul oleh 10 orang pelajar berusia antara 16 hingga 17 tahun di asrama sekolah berkenaan antara pukul 12.30 malam sehingga 1 pagi.
Menurut Mior Faridalathrash siasatan awal mendapati pergaduhan tersebut berpunca selepas mangsa dikatakan berbual dengan salah seorang pelajar wanita yang juga teman wanita kepada salah seorang suspek terlibat.
“Dalam kejadian ini salah seorang suspek telah membawa mangsa ke bilik asrama suspek dan kemudiannya memukul mangsa secara beramai-ramai dan mencederakan mangsa menggunakan seterika panas pada badan mangsa.
“Mangsa kemudiannya telah menghubungi ibunya serta mengadu mengalami sakit di bahagian pinggang dan ibu mangsa kemudiannya membawa mangsa ke hospital untuk menerima lawatan lanjut,” katanya dalam satu kenyataan di sini hari ini.
Mior Faridalathrash berkata ke semua suspek terlibat telah ditahan pihak polis pada hari sama laporan dibuat oleh keluarga mangsa.

Katanya kesemua suspek telah ditahan reman selama empat hari bermula semalam sehingga Isnin bagi membantu siasatan di bawah Seksyen 148/326 Kanun Keseksaan.
“Pihak polis juga ingin menasihatkan orang ramai agar tidak membuat sebarang spekulasi berkaitan kejadian ini bagi mengelakkan kekeliruan dan kegusarab masyarakat serta dibimbangi boleh mengganggu siasatan,” katanya.
Terdahulu, media hari ini melaporkan seorang wanita mendakwa anak lelakinya cedera akibat didera sekumpulan pelajar senior dalam kejadian di sebuah sekolah di sini.- KOSMO! ONLINE


Wajar potong gaji menteri untuk tabung negara
Oleh ROSLIZA MOHAMED

25 Jun 2022, 3:27 pm
KOTA BHARU – Pemotongan gaji menteri untuk tabung negara dianggap wajar dalam membantu meringankan beban yang sedang dihadapi oleh rakyat ketika ini.
Timbalan Menteri Pembangunan Usahawan dan Koperasi, Datuk Muslimin Yahaya berkata, beliau secara peribadi bersetuju dengan langkah tersebut ketika negara dijangka akan berdepan dengan situasi inflasi makanan.
“Semasa Tan Sri Muhyiddin Yassin menjadi Perdana Menteri dahulu, pemotongan ke atas gaji menteri telah dijalankan selama beberapa bulan.
“Jadi, saya tidak mempunyai masalah dengan tindakan itu untuk tabung negara,” katanya kepada pemberita selepas Majlis Perasmian Hari Koperasi Negara 2022 Negeri Kelantan di sebuah kompleks beli-belah di sini hari ini.
Hadir sama, Timbalan Pengerusi Jawatankuasa Perindustrian, Perdagangan Pelaburan Dan Pembangunan Usahawan Negeri, Saiful Adli Abu Bakar.
Mengulas lanjut, Muslimin memberitahu, bagaimanapun, segala keputusan atau tindakan akan diumumkan kerajaan sekiranya langkah itu dilaksanakan.

Katanya, beliau turut menjangkakan menteri lain akan turut bersetuju apabila kerajaan melaksanakan pemotongan gaji itu.
Terdahulu, Bekas Menteri Perdagangan Antarabangsa dan Industri, Tan Sri Rafidah Aziz mencadangkan kerajaan mempertimbangkan pemotongan elaun dan gaji barisan menteri kabinet sebanyak 20 peratus dengan kadar segera.
Katanya, langkah itu wajib diutamakan kerajaan bagi menunjukkan sifat empati terhadap rakyat. – KOSMO! ONLINE


300,000 tentera tidak berpencen tunggu keputusan elaun sara hidup
Oleh ROHANA MOHD. NAWI

25 Jun 2022, 4:11 pm
KOTA BHARU – Lebih 300,000 ahli Persatuan Veteran Angkatan Tentera Tidak Berpencen Malaysia (PVATTBM) masih menunggu keputusan berhubung permohonan yang melayakkan mereka menerima elaun sara hidup bulanan sebanyak RM300 hingga RM500 daripada kerajaan.
Ahli Jawatankuasa PVATTBM, Kamarul Bahrin Kamaruddin berkata, keputusan itu amat ditunggu-tunggu berikutan kebanyakan bekas tentera yang tidak menerima pencen itu tiada sebarang elaun malah sebahagian daripada mereka hidup melarat.
Menurutnya, sehubungan itu, PVATTBM berharap kerajaan dapat mempertimbangkan permohonan yang memberi kelayakan kepada golongan tersebut di seluruh negara.
“Kita sudah mengadakan perhimpunan aman yang memohon kerajaan memberi elaun sara hidup setiap bulan kepada bekas tentera yang tidak berpencen.
“Elaun yang dipohon juga tidak tinggi apabila kita mencadangkan sebanyak RM300 hingga RM500 sebulan bagi bekas tentera yang berusia antara 60 hingga 90 tahun.
“Ini kerana, saya difahamkan masih ramai bekas tentera yang hidup melarat malah ada yang sampai tinggal atas pokok kerana tiada tempat tinggal. Ada dalam kalangan bekas tentera sudah meninggal dunia akibat menghidap penyakit kronik sekali gus tidak sempat menikmati elaun yang masih dalam pertimbangan kerajaan,”katanya ketika ditemui pemberita selepas Persidangan Mesyuarat Agong PVATTBM Kali Ke-4 di Kubang Kerian di sini hari ini.

Mengulas lanjut, Kamarul Bahrin yang juga wakil Presiden PVATTBM berkata, pihaknya amat terkilan kerana kerajaan seolah-olah tidak cakna dengan pengorbanan bekas tentera atas jasa yang dilakukan sebelum ini.
Menurutnya, selain itu, PVATTBM juga berharap kerajaan terus mengurniakan Pingat Jasa Malaysia kepada bekas tentera yang tidak berpencen bagi melayakkan mereka menerima elaun sebanyak RM500 sebulan.
“Berdasarkan maklumat yang diperoleh, Bekas tentera tidak berpencen di Kedah dan Johor paling ramai hidup melarat.
“Justeru, kita berharap kerajaan dapat mempercepatkan permohonan dalam usaha untuk menyelesaikan masalah yang membelenggu bekas tentera yang tidak berpencen,” katanya. – KOSMO! ONLINE


Tiga ejen laut warga Indonesia dicekup ceroboh perairan
Oleh ISKANDAR SHAH MOHAMED

25 Jun 2022, 2:46 pm
KUALA SELANGOR – Tindakan tiga ejen laut warga Indonesia menceroboh perairan negara mengundang padah apabila dicekup di sekitar perairan Jeram di sini, hari ini.
Kesemua lelaki berusia 28 hingga 59 tahun yang menaiki bot kayu itu ditahan Agensi Penguatkuasaan Maritim Malaysia (APMM) pukul 1.16 pagi.
Pengarah Maritim Selangor, Kepten Maritim V. Siva Kumar berkata, penahanan itu dilakukan selepas radar Sistem Pengawasan Laut (SWASLA) mengesan sebuah kapal mencurigakan sedang bergerak menuju ke Sungai Janggut.
“Bot APMM yang sedang menjalankan rondaan rutin kemudian digerakkan ke lokasi untuk memintas kapal tersebut. Pemeriksaan mendapati ia bot kayu yang dinaiki seorang tekong dan dua kru tanpa sebarang dokumen pengenalan diri sah.
“Kesemua suspek itu datang dari perairan Indonesia dan disyaki sebagai ejen laut,” katanya dalam kenyataan hari ini.
Jelas Siva Kumar, bot dan tiga lelaki itu dibawa ke Jeti Pasukan Polis Marin (PPM) Pulau Indah untuk tindakan lanjut.

“Kes itu disiasat mengikut Akta Imigresen 1959/63 kerana tidak memiliki dokuman pengenalan diri yang sah.
“Selain itu, mereka melakukan kesalahan memasuki perairan negara melalui jalan yang tidak diwartakan,” ujarnya. – KOSMO! ONLINE


Harga siling ayam ditentukan Isnin ini
Oleh EDDY AQMAL MOHAMED HAMIDI

25 Jun 2022, 4:06 pm
PUTRAJAYA – Harga siling baharu ayam dan kadar subsidi akan diputuskan dalam Mesyuarat Jawatankuasa Teknikal Menangani Isu Sekuriti Bekalan Makanan Negara yang akan bersidang pada Isnin ini.
Menteri Pertanian dan Industri Makanan, Datuk Seri Dr. Ronald Kiandee berkata, penetapan harga siling baharu itu juga akan diselaraskan mengambil kira bantuan tunai tambahan Bantuan Keluarga Malaysia (BKM) yang diumumkan oleh Perdana Menteri baru-baru ini.
“Pembayaran tuntutan subsidi ayam kepada penternak sebanyak RM729.43 juta sejak 5 Februari juga telah dipermudahkan dan sedang berjalan lancar. Setakat ini, sebanyak 4,041 permohonan tuntutan subsidi dengan nilai RM262 juta telah diluluskan oleh Kementerian Pertanian dan Industri Makanan (MAFI).
“Kerajaan sentiasa cakna dengan keperluan semasa dan akan terus memastikan ketersediaan dan kelangsungan bekalan ayam di pasaran kekal terjamin dengan harga yang berpatutan demi kesejahteraan Keluarga Malaysia,” katanya dalam kenyataan hari ini.
Terdahulu, Ronald hari ini telah mempengerusikan mesyuarat khas isu bekalan ayam bersama Kementerian Perdagangan Dalam Negeri dan Hal Ehwal Pengguna (KPDNHEP) Kementerian Kewangan (MOF) dan pemain-pemain industri penternakan ayam.
Menurut beliau, menerusi mesyuarat itu, pelbagai isu berbangkit berkenaan bekalan dan harga pasaran ayam telah dibincang dan diperincikan selain mengambil maklum semua pandangan dan saranan pihak industri susulan keputusan kerajaan supaya harga ayam di pasaran tidak diapungkan.

“Keputusan ini pembatalan pengapungan) dibuat demi menjaga kepentingan Keluarga Malaysia supaya bekalan ayam terus diperolehi dengan harga kawalan yang berpatutan.
“Kerajaan terus memantau bekalan ayam di pasaran yang kekal stabil minggu ketiga Jun dan mencukupi untuk menampung permintaan rakyat,” katanya. – KOSMO! ONLINE


Bakat ATM perkasa isteri-isteri pegawai, anggota melalui program transformasi
Oleh HARRITH HISHAM

25 Jun 2022, 3:22 pm
SUBANG – Badan Kebajikan Keluarga Angkatan Tentera (Bakat ) ATM komited dalam memperkasakan wanita terdiri daripada isteri-isteri pegawai dan anggota melalui program transformasi bina Bakat.
Pengerusi Jemaah Tertinggi Bakat ATM, Tengku Puteri Seri Teja Datuk Tengku Muhaini Almarhum Sultan Ahmad Shah berkata, sebanyak tiga siri program telah dijalankan sebelum ini bagi memberikan kursus berkenaan kulinari dan rekaan fesyen (menjahit) yang dilakukan secara dalam talian dan bersemuka.
Menurutnya, usaha tersebut bertujuan untuk ahli-ahli Bakat berupaya menjana ekonomi terutama yang berada dalam kelompok B40.
“Ahli-ahli yang ada sebenarnya semuanya berbakat dan hanya perlu diberikan hala tuju, sokongan dan ruang untuk mengetengahkan bakat mereka.
“Pihak Bakat juga akan memulakan program siri keempat bermula 1 Julai kepada ahli-ahli di Sabah, Sarawak dan Melaka,” katanya selepas merasmikan Pertandingan Petanque Piala Pengerusi Jemaah Tertinggi Bakat ATM Tahun 2022 di Pangkalan Udara Subang di sini hari ini.
Katanya, kesemua program tersebut dilaksanakan secara percuma dengan latihan sewajarnya di samping diberi bantuan peralatan seperti ketuhar, mesin jahit dan sebagainya.

Sementara itu, Tengku Muhaini berkata, Bakat juga aktif dalam mengetengahkan aktiviti sukan dan kecergasan bagi menerapkan budaya bersukan.
“Bakat turut merancang untuk berkolabrasi bersama agensi luar iaitu Persatuan Keluarga Polis (PERKEP) dan Persatuan Suri dan Anggota Wanita Perkhidmatan Awam Malaysia (PUSPANITA).
“Usaha ini sekali gus menjadikan ahli Bakat lebih berdaya saing di samping mengukuhkan ikatan kerjasama serta perpaduan yang boleh memberi pelbagai manfaat kepada semua pihak,” ujarnya.
Dalam pada itu, Tengku Muhaini turut meluahkan hasrat untuk mengadakan pertandingan persahabatan menerusi aktiviti sukan bersama kumpulan media bagi mengeratkan hubungan. – KOSMO! ONLINE


Bomba guna lori bawa lelaki 200kg ke hospital
Oleh DIYANATUL ATIQAH ZAKARYA

25 Jun 2022, 2:39 pm
MELAKA – Seorang lelaki seberat 200 kilogram terpaksa dibawa ke hospital menggunakan lori angkut oleh sepasukan bomba selepas mengalami strok di rumahnya di Tanjung Kling, di sini hari ini.
Komander Operasi dari Balai Bomba dan Penyelamat Tangga Batu, Pegawai Bomba Kanan II Ahmad Nyat berkata, panggilan kecemasan diterima daripada pihak hospital kira-kira pukul 4.40 pagi.
Katanya, sepasukan lapan anggota dikejarkan ke lokasi bersama-sama sebuah jentera dan lori angkut.
“Kita menerima panggilan untuk membantu pihak hospital membawa seorang pesakit obesiti seberat 200 kilogram ke hospital.
“Difahamkan lelaki berusia 33 tahun itu mengalami strok dan perlu mendapatkan rawatan di Hospital Melaka,” katanya.
Katanya, pasukan bomba mengambil masa kira-kira 15 minit untuk mengangkat lelaki tersebut ke atas lori angkut dan operasi tamat pada pukul 6 pagi. – KOSMO! ONLINE


Dua lelaki dicekup seleweng diesel subsidi
Oleh ISKANDAR SHAH MOHAMED

25 Jun 2022, 2:26 pm
KUALA LANGAT – Kegiatan dua lelaki menyeleweng minyak diesel bersubsidi tumpas apabila dicekup pihak berkuasa di sebuah premis di Tanjong Sepat di sini, semalam.
Kedua-dua warga tempatan berusia 27 dan 42 tahun itu ditahan sepasukan polis dari Pasukan Gerakan Am (PGA) Semenyih, kira-kira pukul 2.30 pagi.
Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Selangor, Mohd. Khairi Jamaludin berkata, pihaknya menerima serahan mengenai kes itu kira-kira pukul 12.30 tengah hari semalam.
“Penyerahan di sebuah premis tidak bernombor itu melibatkan rampasan keseluruhan berjumlah RM45,475. Minyak diesel yang dirampas masing-masing seberat 12,000 liter (l), 4,500 dan 480 termasuk sebuah lori.
“Dua lelaki yang disiasat bagi kes itu dibebaskan dengan jaminan polis,” katanya dalam kenyataan hari ini.
Tambah Mohd. Khairi, kes berkenaan disiasat mengikut Seksyen 20(1) Akta Kawalan Bekalan 1961.-KOSMO!ONLINE


Mat Kilau pecah rekod, Syamsul enggan sejarah Munafik 2 berulang
Oleh MOHD. HAIKAL ISA

25 Jun 2022, 2:09 pm
PETALING JAYA – Filem arahan sutradara, Syamsul Yusof, Mat Kilau – Kebangkitan Pahlawan mencatat sejarah sebagai filem epik pertama Malaysia yang berjaya memperoleh kutipan tertinggi dalam sejarah perfileman tempatan.
Perkara tersebut dimaklumkan Syamsul atau nama sebenarnya, Mohd Syamsul Mohd. Yusof apabila filem terbitan Kembara Studio dengan kerjasama Skop Productions itu mencatatkan kutipan sebanyak sejuta pada hari tayangan pertama.
“Izin Allah. Maka dengan ini Mat Kilau menjadi filem epik pertama Malaysia memecahkan rekod pembukaan sebagai filem epik Melayu dengan kutipan paling tinggi dalam sejarah.
“Mat Kilau – Kebangkitan Pahlawan 1 million in just one day (satu juta kutipan panggung dalam hanya sehari),” coret Syamsul, 38, berkongsi berita membanggakan tersebut dalam satu entri Instagram.
Sungguhpun begitu, Syamsul melahirkan rasa kecewa apabila wujud pihak-pihak tidak bertanggungjawab ‘membocorkan’ filem arahannya itu menerusi platform media sosial.
Kata Syamsul, dia tidak akan teragak-agak untuk mengambil tindakan undang-undang terhadap mana-mana pihak yang sewenang-wenangnya membocorkan filem kepada umum.

“Para pengguna TikTok dan mereka yang terlibat akan dikenakan tindakan undang-undang. Alamat akaun media sosial kalian telah dikenal pasti.
“Padam sekarang sebelum terlambat. Kepada yang lain, sila hati-hati. Tidak dibenarkan memuat naik visual atau klip dari filem melebihi lima saat. Pihak penerbit berhak saman anda dan tindakan undang-undang boleh dikenakan.
“Saya tak mahu kes saman filem Munafik 2 dulu berulang sekali lagi sampai orang tua menangis mohon maaf atas perbuatan tidak bertanggungjawap anak mereka. Maaf saya terpaksa ambil juga tindakan mahkamah dulu. Akhirnya mereka diisyitihar muflis dan nama disenarai hitam kerana saman gagal dibayar,” katanya.
Terdahulu, filem Mat Kilau telah ditayangkan di pawagam seluruh negara bermula semalam, 23 Jun 2022.
Filem yang menelan belanja sebanyak RM8 juta itu membariskan pelakon hebat tanah air seperti Datuk Jalaludin Hassan, Fattah Amin, Beto Kusyairy, Johan Asa’ri, Datuk Adi Putra, dan Wan Hanafi Su. – KOSMO! ONLINE


Lelaki maut, empat cedera kereta langgar motosikal
Oleh NORLIA RAMLI

25 Jun 2022, 2:18 pm
BALING – Seorang penunggang motosikal maut manakala empat lagi cedera dalam kemalangan membabitkan sebuah motosikal dan kereta di Jalan Sungai Petani-Baling di Kampung Batu Dua, Kuala Ketil di sini semalam.
Dalam kejadian kira-kira pukul 6 petang itu, penunggang motosikal, Mohamad Shahrul Azuan Mohamad Saad, 22, dari Kampung Charok Bemban, Kupang, meninggal dunia di tempat kejadian akibat kecederaan parah pada anggota badan.
Sementara pembonceng motosikal jenis Honda RS150R itu, Mohamad Farhan Md. Rosedi, 22, cedera parah.
Pemandu kereta Proton Wira bersama isteri dilaporkan cedera ringan manakala bayi mereka berusia tiga bulan parah.
Ketua Polis Daerah Baling, Superintendan Shamsudin Mamat berkata, kemalangan dipercayai berlaku apabila kereta dipandu lelaki berusia 21 tahun yang datang dari arah Sungai Petani menghala Baling hilang kawalan dan masuk ke laluan bertentangan lalu merempuh sebuah motosikal.
“Kereta dan motosikal tersebut kemudian merempuh sebatang pokok kelapa sawit di bahu jalan sehingga menyebabkan motosikal terperosok masuk ke dalam kereta,” katanya di sini hari ini. – KOSMO! ONLINE


Dapat kembali iPhone 10 bulan hilang dalam sungai
Oleh KOSMO!

25 Jun 2022, 2:00 pm
LONDON – Seorang lelaki bernasib baik kerana menjumpai semula telefon pintar iPhone miliknya yang hilang 10 bulan lalu di sebatang sungai di Britain, lapor agensi berita United Press International (UPI) kelmarin.
Owain Davies mendapat kembali telefonnya selepas seorang lelaki, Miguel Pacheco menemui peranti tersebut semasa melakukan aktiviti berkanu di sungai sama.
Pacheco berkata, dia menemui iPhone itu di dalam air semasa berkanu bersama keluarganya pada bulan ini di Sungai Wye, Gloucestershire dan membawanya pulang untuk dikeringkan.
“Saya tidak fikir iPhone ini masih boleh digunakan kerana  dipenuhi air.
“Saya menggunakan pengering udara untuk mengeringkannya dan terkejut kerana peranti ini dapat dihidupkan sebaik sahaja dicas,” kata Pacheco.
Dia kemudian menyiarkan gambar lelaki yang tertera pada skrin telefon itu di laman Facebook bagi menjejaki pemiliknya.

Paparan itu mendapat beribu-ribu perkongsian dan lelaki dalam foto itu akhirnya dikenal pasti sebagai Davies dari Edinburgh, Scotland.
Davies berkata, telefon itu jatuh ke dalam sungai semasa dia melakukan aktiviti berkanu di Sungai Wye. – Agensi


Isteri bersalin, Fizo Omar kini ada dua anak perempuan
Oleh TENGKU SUZANA RAJA MAMAT

25 Jun 2022, 1:53 pm
PETALING JAYA – “Keadaan ibu (isteri) selamat dan bayi comel.”
Itu luahan gembira pelakon Fizo Omar berkongsi berita gembira selepas isterinya, Fazeera Nazri selamat melahirkan cahaya mata sulung mereka di sebuah pusat perubatan swasta di Selangor awal pagi tadi.
Berita gembira itu dikongsikan sendiri oleh Fizo atau nama lengkapnya Wan Hafizol Wan Omar, 36, menerusi hantaran yang dimuat naik dalam Instagram miliknya.
Kelahiran anak pertama Fizi dan Fazeera sekali gus menjadikan Fizo bapa kepada dua orang puteri, puteri nombor satu, Maryam lahir menerusi perkahwinan terdahulu.
“Alhamdulillah. Satu lagi hadiah yang indah dikurniakan oleh Allah SWT. Isteri saya selamat melahirkan seorang bayi perempuan dua minggu lebih awal daripada tarikh jangkaan bersalin.
“Ibu dan bayi sekarang berada dalam keadaan sihat dan selamat,” katanya.

Dalam pada itu, Fizo turut menzahirkan ucapan terima kasih kepada pihak hospital kerana telah memberikan perkhidmatan terbaik kepada isterinya sepanjang tempoh kehamilan sehinggalah bersalin.
“Terima kasih juga atas doa semua untuk isteri dan bayi saya,” ujarnya.
Dalam ruangan komen, pelakon drama Pengantin Satu Malam itu dihujani dengan ucapan tahniah dan syukur daripada rakan-rakan artis dan juga peminatnya.
“Tahniah abang Jo,” kata pelakon Datin Almy Nadia.
“Alhamdulillah. Tahniah,” ucap pelakon Mona Allen yang juga kini sedang hamil tujuh bulan.
Sekadar info, Fizo dan Fazeera berkahwin pada 21 Oktober 2021 dalam satu majlis tertutup yang diadakan di Janda Baik, Pahang.
Fizo sebelum ini pernah mendirikan rumah tangga dengan usahawan, Mawar Karim namun bercerai talak satu di Mahkamah Rendah Syariah Hulu Langat pada 10 Julai 2019.
Hasil perkahwinan tersebut, mereka dikurniakan seorang anak perempuan, Wan Maryam yang kini berusia lima tahun. – KOSMO! ONLINE


Jawi perkenal modul kursus Fasa Bulan Madu untuk pasangan B40
Oleh MOHD. HUSNI MOHD. NOOR

25 Jun 2022, 2:22 pm
PUTRAJAYA – Seramai 15 pasangan suami isteri bertuah menjadi peserta sulung bagi Kursus Pasca Perkahwinan Islam Fasa ‘Bulan Madu’ anjuran Jabatan Agama Islam Wilayah Persekutuan (Jawi).
Program yang mendapat kerjasama Jabatan Kemajuan Islam Malaysia (Jakim) itu dilancarkan Menteri di Jabatan Perdana Menteri (Hal Ehwal Agama), Datuk Idris Ahmad di Janda Baik, Pahang pagi tadi.
Jawi menerusi kenyataan akhbar berkata, 15 pasangan suami isteri itu masing-masing berada pada fasa perkahwinan berusia 1 hingga 5 tahun dengan penyertaan peserta usia perkahwinan paling muda iaitu 1 bulan.
Menurutnya, kursus secara percuma selama tiga hari dua itu dikendalikan penceramah dan fasilitator berpengalaman dengan pelbagai pengisian menarik seperti motivasi, pengurusan kesihatan dan kewangan serta aktiviti santai secara interaktif.
“Objektif kursus itu diadakan adalah bagi memantapkan ilmu dan kemahiran kepada pasangan suami isteri terutamanya dalam kalangan B40.
“Ia juga membantu memperkukuhkan keharmonian rumahtangga lebih-lebih lagi ketika mendepani pelbagai cabaran pada awal usia perkahwinan,” ujarnya.

Katanya, berdasarkan statistik Sistem Pengurusan Perkahwinan Islam Malaysia (SPPIM), sejumlah 4,243 orang telah mendaftarkan perkahwinan di Jawi sejak awal tahun sehingga Jun 2022.
Jelasnya lagi, fasa ‘Bulan Madu’ adalah modul terawal daripada empat modul pengukuhan rumahtangga yang dibangunkan oleh Jakim berdasarkan fasa perkahwinan.
Antara modul diperkenalkan termasuk Fasa Bulan Madu melibatkan usia perkahwinan kurang lima tahun; Fasa Sehati Sejiwa (enam hingga 10 tahun); Fasa Semarak Kasih (11 hingga 20 tahun) dan Fasa Syurga Cinta (21 tahun ke atas).
Sebelum ini, Jawi pernah melaksanakan Kursus Pasca Perkahwinan bagi modul ‘Sehati Sejiwa’ melibatkan penyertaan pasangan suami isteri sekitar Wilayah Persekutuan. – KOSMO! ONLINE


Doakan kebahagiaan berasingan kami – Shila Amzah
Oleh MOHD. HAIKAL ISA

25 Jun 2022, 1:33 pm
PETALING JAYA – Penyanyi Shila Amzah sekali bertegas hubungan cinta lama bersama pelakon Sharnaaz Ahmad suatu ketika dahulu tidak mungkin akan kembali terjalin seperti yang diharapkan segelintir peminat.
Shila atau atau nama sebenarnya, NurShahila Amir Amzah berkata, kini, dia hanya mengharapkan yang terbaik buat dirinya termasuk buat Sharnaaz dalam mendepani hari mendatang.
“Cuma nak doakan kebahagiaan kami berdua berasingan, itu sahaja. Tak tahulah kenapa bahasa semudah ini pun tak boleh difahami.
“Dan, terus disalahertikan. Peminat dia kena belajar adab sebab saya tak pernah cakap kasar dan maksudkan benda yang tak elok.
“Saya rasa tak berbaloi untuk layan tetapi kadang-kadang menyampah juga apabila orang menginginkan sesuatu yang tak pernah akan terjadi,” coretnya menjawab beberapa pertanyaan peminat menerusi Instastory.
TANGKAP layar InstaStory Shila Amzah.
Shila yang kini popular dengan single berjudul Khilaf Asmara turut memaklumkan, dirinya sekarang sangat bahagia berbanding dahulu dan tidak mahu menyalahkan mana-mana pihak atas apa yang terjadi antaranya dengan Sharnaaz.

“Tiada hal pasal media ke apa. Kalau memang takkan berlaku, ia takkan berlaku okey. Lagipun, saya lagi bahagia sekarang berbanding dahulu. Bagilah saya ruang untuk bahagia sendiri,” katanya.
Terdahulu, Shila pernah menjalin hubungan cinta dengan Sharnaaz sekitar tahun 2012 dan 2013 namun jodoh antara mereka tidak kesampaian. Hubungan mereka kembali diperkatakan sejak Sharnaaz menyatakan pujian terhadap Shila dalam kemenangan Anugerah Juara Lagu ke-26, Mac lalu.
Pada Februari lalu, Shila juga mengesahkan perceraian dengan bekas suami, Haris Idraki Elias.
Hasil perkongsian hidup selama empat tahun, Shila dan Haris dikurniakan cahaya mata lelaki, Seth Uwais yang kini berusia setahun. – KOSMO! ONLINE


‘Jaga’ trafik sekolah sebak kali pertama terima penghargaan
Oleh NOOR HASLIZA NUSI

25 Jun 2022, 2:12 pm
GEORGE TOWN – Seorang pengawal trafik Sekolah Kebangsaan Seri Permai (SK Seri Permai) mengundang sebak para jemputan yang hadir pada Mesyuarat Agung Persatuan Ibu Bapa dan Guru (PIBG) ke-63 hari ini apabila dia pertama kali dijemput menerima Anugerah Ibu Bapa Contoh 2021.
Mansor Zakaria, 54, yang juga bekas pemandu bas kilang berkata, dia dan isterinya, Fauziah Shuib, 53, tidak menyangka diumumkan sebagai penerima anugerah pertama kali diperkenalkan pihak sekolah terbabit dan berkongsi pengalaman mendidik dua anaknya yang kini berusia 15 dan 18 tahun.
Akuinya, pelbagai cabaran yang ditempuhi sepanjang membesarkan anak yang kini belajar di Sekolah Menengah Sains Tun Syed Sheh Shahabudin di Bukit Mertajam dekat sini dengan pendapatan isi rumah RM1,500 sebulan.
“Kali pertama saya terima penghargaan. Kami amat terharu menerima anugerah ini buat pertama walaupun hanya di peringkat sekolah. Kami hargai sumbangan daripada pihak sekolah SK Seri Permai, Guru Besar, Mohammad Sabarullah Shaik Ismail dan PIBG.
“Pengorbanan kami berdua dalam mendidik anak-anak dalam keadaan kewangan yang cukup-cukup makan kini dihargai dan dianggap berbaloi.
“Kami sanggup tidak keluar makan angin dan bawa anak jalan-jalan sebab kewangan terhad selain lebih mengutamakan perbelanjaan yuran tadika swasta serta kelas tuisyen mereka semasa di sekolah rendah,” katanya kepada Kosmo! ketika ditemui di sini hari ini.

Sementara itu, Mohammad Sabarullah pula memberitahu, pemilihan Mansor sebagai penerima anugerah tersebut selepas melihat kesungguhan dan kecekapannya membantu pihak sekolah menjaga serta mengawal laluan trafik bagi dua sesi persekolahan di sini sejak enam tahun lalu.
“Jasa dan pengorbanannya dalam mendidik anak-anak sehingga cemerlang dalam pelajaran perlu dihargai menerusi Anugerah Ibu Bapa Contoh 2021 buat kali pertama diadakan pada sesi mesyuarat PIBG kali ini,” jelasnya. –  KOSMO! ONLINE


Wabak meningokokus ‘serang’ LGBT di Florida
Oleh KOSMO!

25 Jun 2022, 2:00 pm
TALLAHASSEE, Florida – Pusat Kawalan dan Pencegahan Penyakit (CDC) menyatakan bahawa pihaknya sedang menyiasat wabak penyakit meningokokus yang menyerang golongan gay dan biseksual di negeri Florida, lapor laman berita Wionews kelmarin.
CDC memberitahu, sebanyak 24 kes penyakit itu dikesan dengan enam kematian dilaporkan dalam kalangan lelaki gay dan biseksual setakat ini.
Menurut CDC, pihaknya mengesyorkan supaya golongan itu mendapatkan vaksin MenACWY.
Pengarah Pusat Imunisasi dan Penyakit Pernafasan Kebangsaan, José R. Romero berkata, pengambilan vaksin adalah cara terbaik mencegah penularan penyakit berbahaya tersebut.
“Meningokokus adalah penyakit yang sangat cepat merebak dan boleh membawa maut dalam masa singkat.
“Disebabkan trend peningkatan kes ini di Florida dan bilangan acara Pride yang akan diadakan di seluruh negeri dalam beberapa minggu akan datang, adalah penting untuk lelaki gay dan biseksual mendapatkan vaksin,” tambah Romero.

Pride adalah acara tahunan termasuk pesta dan perhimpunan golongan Lesbian, Gay, Biseksual dan Transgender atau LGBT bagi meraikan kewujudan mereka.
Gejala penyakit meningokokus termasuk demam panas, sakit kepala, leher kaku, loya dan kemunculan ruam berwarna ungu gelap.
Ia akan muncul pada awalnya sebagai penyakit mirip selesema tetapi menjadi teruk dengan cepat.
Orang ramai menyebarkan bakteria meningokokus kepada orang lain dengan berkongsi rembesan pernafasan dan tekak, tambahnya. – Agensi


KPM kenal pasti lokasi padat penduduk bagi pembinaan sekolah baharu
Oleh KAMARIAH KHALIDI

25 Jun 2022, 2:30 pm
PUTRAJAYA – Kementerian Pendidikan (KPM) telah mengenal pasti beberapa lokasi di negeri Selangor dan Johor yang memerlukan pembinaan sekolah baharu berdasarkan peningkatan mendadak jumlah penduduk di kawasan tersebut.
Menteri Kanan Pendidikan, Datuk Dr. Radzi Jidin berkata, tumpuan akan diberikan terhadap kawasan-kawasan perumahan yang semakin pesat membangun.
“Ada beberapa lokasi di Selangor yang telah dikenal pasti dan Johor pun ada kawasan tertentu yang mana jumlah penduduknya meningkat dengan mendadak.
“Ini kerana pembangunan perumahan yang terlalu cepat, jadi kita ambil pendekatan untuk memberi tumpuan kepada kawasan ini bagi mengelakkan keadaan bila mana perumahan siap tetapi sekolah tidak siap.
“Kita (sudah) hadapi cabaran sebelum ini contohnya di Bandar Saujana Putra, kawasan yang sudah lama membangun tetapi sekolah terbengkalai dalam satu tempoh yang panjang tapi ia telah disiapkan beberapa bulan lepas sekali gus memberi kemudahan yang cukup baik kepada ibu bapa dan anak-anak di situ,” katanya.
Beliau berkata demikian pada sidang akhbar selepas menyempurnakan Majlis Pecah Tanah Projek Pembinaan Bangunan Tambahan dan Padang Sekolah Kebangsaan (SK) Putrajaya Presint 18(2) di sini hari ini.

Menurut beliau, projek pembinaan di SK Putrajaya Presint 18(2) itu melibatkan dua komponen pembangunan utama iaitu satu blok bangunan bagi 18 bilik darjah dan padang bola melibatkan dua bidang tanah seluas 5.27 hektar.
Dalam pada itu, Radzi memaklumkan, secara purata sebanyak lapan hingga 10 buah sekolah baharu dibina setiap tahun berdasarkan perbelanjaan pembangunan.
Bagaimanapun katanya, kekangan kewangan merupakan cabaran utama yang dihadapi dalam pembinaan sesebuah sekolah selain daripada tanah.
“Contohnya di Klang, Selangor ia merupakan kawasan yang paling padat jadi beberapa usaha telah dibuat untuk kita dapatkan sekolah-sekolah baharu di kawasan tersebut, namun begitu di kawasan padat ini kekangan utamanya adalah tanah, tak semua kawasan ini mempunyai tanah yang telah tersedia atau keluasan dan kedudukannya yang sesuai,” ujarnya.
Dalam perkembangan lain, Radzi berkata, KPM sentiasa mengadakan perbincangan bersama Kementerian Kesihatan (KKM) berhubung situasi penularan Influenza A di sekolah.
“Esok kita akan berbincang lagi untuk melihat keadaan semasa supaya murid dan pelajar dapat hadir ke sekolah dalam keadaan selamat selain memastikan segala tata cara atau proses jika berlaku sebarang kes yang memerlukan tindakan sewajarnya,” katanya.- KOSMO! ONLINE


Zakar terpaksa dibelah dua, keluarkan rantai tersekat
Oleh KOSMO!

26 Jun 2022, 10:00 pm
TAIPEI – Seorang lelaki dari Taiwan berdepan detik mengerikan apabila zakarnya terpaksa dibelah pada bahagian tengah oleh doktor bagi mengeluarkan rantai manik logam yang tersangkut di dalamnya, lapor akhbar Daily Star, semalam.
Mangsa dilaporkan pergi ke hospital dan mengadu sakit yang digambarkan seperti renjatan elektrik dalam kemaluannya.
Doktor di Hospital Shuang-Ho Universiti Perubatan Taipei mendapati pesakit tersebut sebenarnya cuba melakukan aktiviti seksual dengan memasukkan rantai logam secara berbahaya ke dalam uretra.
Selepas bertindak demikian, lelaki berkenaan tertidur dan kemudiannya bangun dalam keadaan kesakitan yang perit.
Manik rantai itu didapati telah ‘tertanam’ di dalam zakarnya dan dia tidak dapat mengeluarkannya kerana takut mencederakan diri sendiri, selain tidak boleh membuang air kecil.
Pakar urologi, Gao Weichang berkata, pesakit itu mengalami ‘ketidakselesaan yang teruk’ dan manik-manik tersebut menjejaskan saraf sensitif, sekali gus menyebabkan rasa sakit yang melampau.

Akibatnya, pakar bedah terpaksa membelah zakar lelaki berkenaan untuk mengeluarkan rantai tersebut sebelum membina semula uretranya dalam prosedur yang sukar namun berjaya.- Agensi


Bangladesh gagal jinakkan Malayan Tigress buat kali kedua
Oleh MOHD. FITRIE MUHAMAD

26 Jun 2022, 11:00 pm
SKUAD bola sepak wanita kebangsaan mula pamer peningkatan selepas berjaya mengikat Bangladesh tanpa jaringan pada aksi persababatan antarabangsa di Stadium Bir Sherestha Shaheed Shipahi Mostafa Kamal, Dhaka, sebentar tadi.
Selepas dibelasah 6-0 pada aksi persahabatan pertama Khamis lalu, anak buah Jacob Joseph seakan sudah mendapat pengajaran berguna sebelum menghadapi Piala Persekutuan Bolasepak Asean (AFF) Wanita 2022, bulan depan.
Walaupun masih terdapat jurang ketara diantara kualiti kedua-dua pasukan, kemampuan skuad negara mengelak daripada bolos awal seperti di perlawanan pertama menjadi satu-satunya perkara positif yang berjaya dihasilkan.
Terdahulu, Bangladesh sekali lagi membuktikan yang mereka adalah pasukan lebih baik apabila pemainnya dilihat cukup yakin mengawal bola dan berjaya mendominasi hampir keseluruhan permainan di babak pertama.
Walaupun lebih banyak ‘berkampung’ di kawasan sendiri, pemain negara terus mencuba untuk mara ke depan namun faktor kekurangan idea dan sering hilang bola dengan terlalu mudah nyata menyenangkan lagi tugas pertahanan Bangladesh ketika bertahan.
Sekalipun Bangladesh terus melakukan asakan, permainan skuad negara di babak kedua bertambah baik dan dilihat makin berani untuk merencanakan gerakan.

Dalam tempoh 10 minit terakhir, Bangladesh yang terdesak untuk mencari kemenangan kedua ke atas Malaysia mula meningkatkan tempo permainan sebaliknya ketangkasan penjaga gol negara, Azurin Mazlan berjaya menafikan hasrat tuan rumah memperoleh gol pembukaan.
Selepas ini skuad negara akan berlepas ke Filipina untuk mengharungi kejohanan Piala AFF Wanita 2022.
Skuad kebangsaan yang menduduki ranking ke-85 dunia akan memulakan kempen di Manila menentang Singapura pada 4 Julai diikuti Indonesia (6 Julai), Filipina (8 Julai), Thailand (10 Julai) dan Australia (12 Julai). – KOSMO! ONLINE


Pengawal keselamatan maut bergesel dengan motosikal berkuasa tinggi
Oleh NIK NUR IZZATUL HAZWANI NIK ADNAN

26 Jun 2022, 10:58 pm
DUNGUN – Seorang pengawal keselamatan maut selepas motosikal Yamaha Y16 dinaikinya bergesel dengan sebuah motosikal berkuasa tinggi di Kilometer 73.5 Jalan Kuala Terengganu-Kuantan berhampiran Kampung Pulau Serai di sini hari ini.
Dalam kejadian kira-kira 1.05 tengah hari tersebut, mangsa, Shahril Samad, 41, meninggal dunia sewaktu dirawat di Hospital Dungun di sini akibat kecederaan dalaman.
Ketua Polis Daerah Dungun Superintendan Baharudin Abdullah berkata, sewaktu kejadian, Shahril difahamkan dalam perjalanan pulang ke rumahnya di Kampung Baru Kuala Abang di sini.
Beliau berkata, siasatan awal mendapati motosikal Yamaha Y16 mangsa dari arah pusat bandar Dungun bergesel dengan motosikal jenis BMW K1600 GT dari arah bertentangan yang ditunggang seorang penjawat awam.
“Penunggang motosikal berkuasa tinggi itu dalam perjalanan pulang ke Sabak Bernam, Selangor selepas menghadiri program perhimpunan permotoran di Kuala Terengganu.
“Impak pergeseran tersebut menyebabkan kedua-kedua mangsa terjatuh dari motosikal masing-masing,” katanya ketika dihubungi Kosmo! di sini hari ini.

Baharudin berkata, kedua-dua mangsa dikejarkan dibawa ke Hospital Dungun untuk menerima rawatan lanjut sebelum Shahril disahkan meninggal dunia kira-kira pukul 2.30 petang.
Tambah beliau, penunggang motosikal berkuasa tinggi berusia 54 tahun pula cuma cedera ringan di bahagian tangan.
“Kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE


Nordiyanah MVP saingan NSL 2022
Oleh MUHAMMAD ZUHAILY BADLISHAH

26 Jun 2022, 10:46 pm
KUALA LUMPUR – Kapten Kuala Lumpur (KL) Wildcats, Nordiyanah Noor Sabadinee dinobatkan sebagai Pemain Paling Berharga (MVP) bagi saingan Sooka Netball Super League (NSL) 2022.
Anugerah itu secara tidak langsung mengubati kekecewaan Nordiyanah selepas gagal membantu KL Wildcats mempertahankan kejuaraan NSL yang dimenangi pada edisi pertama tahun lepas.
Nordiyanah berjaya mencuri tumpuan ramai apabila memberikan prestasi terbaik dengan 32 jaringan buat KL Wildcats biarpun tewas 40-50 kepada juara baharu, Johor Jewels pada aksi final di Stadium Juara, Bukit Kiara sebentar tadi.
Berikut adalah senarai pemenang-pemenang bagi anugerah individu:
PENGARANG Berita Sukan Kosmo!, Sopie Samaile (tengah) menyerahkan Anugerah Pertahanan Terbaik NSL 2022 kepada Gayani di Stadium Juara hari ini. – FARIZ RUSADIO
ANUGERAH INDIVIDU:
Pemain Paling Berharga (MVP)
NORDIYANAH NOOR SABADINEE (KL WILDCATS)

Penjaring Terbanyak
SITI MAISARAH AFFANDI (PAHANG TULIPS)
Penyerang Terbaik
NUR FARIHA ABDUL RAZAK (JOHOR JEWELS)
Pertahanan Terbaik
GAYANI SAMANTHIKA (JOHOR JEWELS)
Pemain Muda Terbaik
S. PAVITRAH (KL WILDCATS)
KEPUTUSAN AKHIR:
Juara: JOHOR JEWELS
Naib juara: KL WILDCATS
Tempat ketiga: SELANGOR ANGELS
Tempat keempat: PAHANG TULIPS


Kanak-kanak 11 tahun lemas di tali air
Oleh KHAIRULMIZAN YAHYA

26 Jun 2022, 9:52 pm
KUANTAN – Seorang kanak-kanak lelaki berusia 11 tahun ditemui lemas selepas di tali air dekat Jalan Batu 10, Kampung Chengal Lempung, di sini hari ini.
Dalam kejadian kira-kira pukul 6 petang itu mangsa Che Wan Izz Aqil Haris Che Wan Hamizi, 11, dipercayai mandi di tali air berkenaan sebelum ditemukan lemas.
Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba bergegas ke tempat kejadian selepas menerima laporan pada pukul 7.19 malam.
“Ketika tiba di lokasi kejadian, mangsa telah ditemui oleh orang awam dan disahkan meninggal dunia oleh pihak perubatan,” katanya di sini hari ini.
Menurutnya, mayat mangsa diserahkan kepada pihak polis dan dihantar ke Hospital Tengku Ampuan Afzan (HTAA) Kuantan. -KOSMO! ONLINE


Bagnaia dominasi aksi di Litar Assen
Oleh MUHAMMAD HELMEE RAMLI

26 Jun 2022, 9:48 pm
ASSEN – Pelumba pasukan Ducati, Francesco Bagnaia menebus kekecewaan minggu lalu selepas memenangi perlumbaan Kejuaraan Motosikal Dunia (MotoGP) Grand Prix (GP) Belanda yang berlangsung di Litar Assen sebentar tadi.
Pelumba Itali itu menunjukkan penguasaan sepenuhnya pada perlumbaan tersebut apabila memimpin keseluruhan saingan selepas bermula di petak hadapan dan langsung tidak dicabar pelumba lain.
Bagnaia mengakui, dia sedikit bimbang ketika hujang mulai turun pada penghujung perlumbaan, namun dia tetap tenang untuk mengekalkan rentak tunggangan dan menamatkan saingan sebagai pemenang.
“Saya sangat gembira dengan kemenangan hari ini kerana ia bukanlah sesuatu yang mudah. Secara jujur, saya tahu kami sentiasa kompetitif dalam setiap perlumbaan kerana pasukan melakukan tugas yang baik.
“Ketika hujan mula turun, saya akui agak bimbang kerana ia mungkin mengganggu tunggangan. Bagaimanapun, saya dapat kekalkan ketenangan dan menamatkan perlumbaan seperti dimahukan,” katanya selepas tamat perlumbaan.
Mengiringi Bagnaia di podium adalah pelumba pasukan Mooney VR46 Racing, Marco Bezzecchi yang menamatkan perlumbaan di tempat kedua diikuti Maverick Vinales dari pasukan Aprilia.

Dalam pada itu, dia juga boleh menarik nafas lega apabila berjaya merapatkan jurang mata dengan Fabio Quartararo dalam carta kejuaraan dunia selepas pelumba pasukan Monster Energy Yamaha itu gagal menamatkan perlumbaan.
Selepas ini, saingan MotoGP akan berehat buat seketika sebelum meneruskan perlumbaan musim ini pada GP Britain di Litar Silverstone yang dijadualkan berlangsung 5 hingga 7 Ogos depan.- KOSMO! ONLINE


Bidaan siri nombor pendaftaran BRA tarik perhatian orang ramai
Oleh MOHD. HUSNI MOHD. NOOR

26 Jun 2022, 9:25 pm
PUTRAJAYA – Hantaran poster notis awam Jabatan Pengangkutan Jalan (JPJ) Negeri Selangor di Facebook berhubung bidaan siri nombor pendaftaran kenderaan ‘BRA’ menarik perhatian warganet, hari ini.
Apa tidaknya, huruf permulaan ‘BRA’ itu sendiri sudah menggambarkan keunikannya tersendiri kerana ia membawa perihal sejenis pakaian dalam milik wanita.
Tidak hanya nombor itu sendiri yang istimewa, reaksi warganet di ruangan komen hantaran berkenaan juga mencuit hati.
Ada yang berkira-kira untuk mendapatkan siri nombor berkenaan malah, ada yang turut membayangkan nombor ‘fancy’ bila dipadankan antara huruf dan nombor.
Rata-rata komen mahu wanita mendapatkan nombor pendaftaran itu kerana ia dilihat sesuai untuk golongan itu malah, ada juga yang menjangkakan jualannya tidak akan mendapat sambutan ramai.
“BRA 1305, bos perempuan mesti beli ni,” kata Khairil.

Seorang lagi pemilik akaun dikenali Safiudin Shahdan pula meletakkan komen, BRA 117 yang membawa maksud ‘BRAIN’ iaitu otak dalam bahasa Melayu.
Antara rekaan nombor fancy lain yang dikongsi netizen di ruangan komen termasuk BRA 171 (BRANI), BRA 54 (BRASA), BRA 8055 (BRABOSS), BRA 8115 (BRABUS) dan BRA766 (BRAT66).
Setakat pukul 8 malam tadi, hantaran berkenaan mendapat 399 komen dan dikongsi sebanyak 179 kali.
Siri nombor pendaftaran itu akan dibuka untuk bidaan kepada orang awam bermula 29 Jun ini dan tarikh keputusan bidaan pula dikeluarkan pada 4 Julai depan.
Orang awam yang berminat boleh memulakan bidaan nombor kegemaran masing-masing menerusi portal https://jpjebid.jpj.gov.my. – KOSMO! ONLINE


3 kanak-kanak dikurung setahun dalam rumah
Oleh KOSMO!

26 Jun 2022, 9:00 pm
JAKARTA – Masyarakat Kota Balikpapan dalam wilayah Kalimantan Timur dikejutkan dengan penemuan tiga orang kanak-kanak perempuan berusia enam, 10 dan 14 tahun yang dikurung di dalam rumah mereka di Perumahan Sosial RT 28, sejak setahun lalu.
Menurut laporan laman KlikKaltim, penduduk kampung beramai-ramai pergi membebaskan tiga kanak-kanak tersebut selepas perkara sebenar diketahui.
Ketika didatangi petugas masyarakat dan penduduk setempat, rumah tersebut berada dalam keadaan terkunci dari luar. Di salah satu bilik tidur, terdapat kunci mangga yang dipasang lebih daripada satu.
Keadaan bilik yang menempatkan kanak-kanak berkenaan juga amat menyayat hati dengan ruangan sempit seperti bilik tahanan.
Ketua kampung, Alpirawan, mengesahkan penemuan tiga kanak-kanak tersebut. Menurutnya, perkara itu terbongkar selepas mereka sudah lama tidak melihat kanak-kanak tersebut bersekolah.
“Pihak sekolah pernah datang bertanya mengenai keadaan tiga kanak-kanak itu kerana tidak pernah datang belajar.

“Mereka juga sudah setahun tidak dilihat keluar rumah atau bermain di kawasan sekitar,” kata Alpirawan.
Menurut Alpirawan, ibu bapa mangsa mendakwa ketiga-tiga anaknya berada di sekolah asrama di Jawa, namun ia tidak dapat mengurangkan rasa curiga lelaki itu.
Justeru, dia memutuskan untuk melaporkan hal tersebut kepada Jabatan Masyarakat Kelurahan Batu Ampar mengenai kemungkinan ada kanak-kanak dikurung di dalam rumah.
Ketika ketiga-tiga mangsa ditemui, mereka berada dalam keadaan tertiarap dan lemah. Wajah mereka juga pucat kerana sudah setahun tidak melihat cahaya matahari.
Menurut Alpirawan, ibu bapa mangsa dikatakan sudah berpisah dan si suami sangat takut pada isterinya malah sudah lama tidur di luar rumah.
Ketiga-tiga kanak-kanak anak tersebut telah dibawa ke Unit Pelaksanaan Teknikal Perkhidmatan (UPTD) Perlindungan Perempuan dan Anak (PPA) Balikpapan untuk siasatan lanjut. – Agensi


Johor Jewels juara NSL 2022
Oleh MUHAMMAD ZUHAILY BADLISHAH

26 Jun 2022, 9:45 pm
KUALA LUMPUR – Johor Jewels membuktikan mereka sebagai kuasa baharu arena bola jaring tanah air apabila menjuarai Sooka Netball Super League (NSL) 2022 di Stadium Juara, Bukit Kiara sebentar tadi.
Kejayaan itu menepati status Johor Jewels sebagai pasukan pilihan apabila menumbangkan juara bertahan, Kuala Lumpur (KL) Wildcats dengan kemenangan 50-40 pada aksi final tersebut.
Kehadiran isteri Pemangku Raja Johor yang juga Penaung Di Raja Persatuan Bola Jaring Negeri Johor, Che’ Puan Besar Khaleeda Bustamam sememangnya memberikan semangat tambahan buat para pemain Johor Jewels.
Ia terbukti apabila anak-anak buah Fazira Mesnan itu memegang sepenuhnya suku masa pertama permainan dengan perbezaan mata yang sangat jauh 17-8.
KAPTEN Johor Jewels, Pow Mei Foong (tengah) turut memainkan peranan penting dalam kejayaan Johor Jewels menjuarai gelaran NSL 2022 selepas menewaskan KL Wildcats pada final di Stadium Juara hari ini. – FARIZ RUSADIO
Situasi itu secara tidak langsung menyebabkan ketua jurulatih KL Wildcats, Norizan Rajab terpaksa mengubah taktikal bagi menghalang goal shooter berbisa Johor Jewels, An Najwa Azizan terus mendominasi di kawasan D mereka.
Percaturan itu membawa hasil apabila KL Wildcats berjaya merapatkan jurang kepada sembilan jaringan di suku masa kedua sebelum menamatkan suku ketiga dengan keputusan 34-39 sekali gus kembali membuka peluang buat mereka.

Bagaimanapun, pengalaman dan kekuatan dimiliki barisan pemain Johor Jewels yang boleh dikatakan lengkap di setiap posisi menjadi perbezaan utama dengan KL Wildcats dalam suku terakhir permainan.
Biarpun KL Wildcats berjaya memberikan tentangan sengit, namun kemenangan tetap menjadi milik Johor Jewels menerusi jaringan demi jaringan dihasilkan An Najwa untuk menamatkan aksi dengan keputusan 50-40. – KOSMO! ONLINE


Filem sekuel Ah Girl Go Army, Jack Neo teruja tunggu reaksi peminat
Oleh KOSMO!

26 Jun 2022, 11:57 pm
PETALING JAYA – Pengarah filem Singapura, Jack Neo, melahirkan rasa teruja apabila naskhah sekuel arahannya, Ah Girl Go Army Again (AGGA) menerima sambutan yang baik di tanah airnya dan juga di Malaysia.
Menurut Jack, dia lebih bersemangat untuk mengetahui respons penonton memandangkan kini hampir semua pawagam telah beroperasi seperti biasa dan penonton juga berpeluang menyaksikan filem tersebut.
“Saya tidak menolak bahawa fasa pandemik sangat mengganggu industri perfileman di Singapura dan Malaysia. Jadi apabila kini penonton sudah dapat menontonnya di pawagam, saya rasa lebih bersemangat.
“Satu lagi, niat asal saya untuk membuat filem AGGA juga adalah untuk menunjukkan bahawa golongan wanita juga mampu melakukan setiap perkara yang kaum lelaki boleh.
“Selain itu, saya mahu menyebarkan unsur positif menerusi filem ketika dalam tempoh pandemik ini dan selain menekankan jangan sesekali berputus asa terhadap impian sendiri,”katanya.
Dalam pada itu, mengenai penghasilan AGGA, dia juga telah lama mengimpikan agar naskhah tersebut dijadikan sekuel kerana amat sukar untuk menjadikannya hanya sebuah filem.

“Saya seorang yang suka bercerita dan apabila mula menulis skrip untuk filem ini, banyak idea menarik dan ingin dimasukkan ke dalamnya. Entah kenapa dari satu filem, akhirnya terbahagi dua.
“Saya pasti, mereka yang telah menonton filem pertama pasti setuju bahawa sekuel ini lebih baik,” katanya lagi.
Dalam pada itu, menjawab kepada soalan mengenai kejayaan filem yang akan ditayangkan, Jack  memberi bayangan bahawa kemungkinan untuk menghasilkan AGGA ketiga.
“Filem pertama merupakan satu proses persediaan dan penonton perlu menyaksikan sekuelnya untuk mengetahui keseluruhan jalan cerita.
“Sambungan ketiga akan menyusul sekiranya ia mendapat sambutan yang memberangsangkan,” tuturnya.
Sebagai info, AGGA yang ditayangkan di pawagam tanah air sejak 23 Jun lalu itu masih meneruskan kisah perjuangan sekumpulan rekrut wanita khas (Ah Girls) pertama di Singapura.
Filem AGGA diterbitkan oleh mm2 entertainment, Mega Films Distribution, dan Infinity Resources dan turut membintangi naskhah ini ialah Tosh, Joshua, Noah, Hafiz Aziz, serta selebriti media sosial, Mr Brown dan juga Jack sendiri. – KOSMO! ONLINE


Najib jadi pelakon bawa watak Tun Razak
Oleh KOSMO!

26 Jun 2022, 5:33 pm
PETALING JAYA – Bekas Perdana Menteri, Datuk Seri Najib Tun Razak berlakon dengan memegang watak sebagai Perdana Menteri Kedua, Tun Abdul Razak yang juga bapanya menerusi sebuah drama hari ini.
Difahamkan, drama bertajuk Tunjang itu memerlukan Najib berpakaian seperti bapanya malah beliau turut mengenakan rambut palsu dan bertopi.
Terdahulu menerusi hantaran di Facebook, Najib berkongsi gambar bersama pelakon lain sambil berseloroh, beliau sudah beralih ke bidang lakonan.
“Saya tukar bidang pengarah cakap tak perlu audition (uji bakat). Macam best penggambaran saya masuk watak dalam drama Tunjang tadi.
“Boleh tahan juga OOTD (outfit of the day) saya pakai topi ini. Ada macam James Bond zaman dulu-dulu,” katanya menerusi hantaran tersebut.
Dalam masa sama, Najib turut berkongsi gambar-gambar lain sewaktu penggambaran drama tersebut antaranya menaiki kereta klasik.

Malah, beliau juga berseloroh dengan pengikutnya mengenai rambut palsu yang dipakainya itu.
“Baca komen-komen tadi, suka ya kamu tengok rambut saya. Nasib baik angin tak tiup tadi,” ujarnya. -KOSMO! ONLINE


Lee Zii Jia pekakkan telinga kata-kata negatif
Oleh MUHAMMAD HELMEE RAMLI

26 Jun 2022, 8:00 pm
SELEPAS menerima pelbagai reaksi sebaik sahaja menarik diri daripada menyertai temasya Sukan Komanwel Birmingham 2022, perseorangan lelaki No.1 negara, Lee Zii Jia mengambil pendekatan untuk mendiamkan diri.
Tindakan pemain No.5 dunia itu dianggap merencatkan persiapan skuad badminton negara yang meletakkan sasaran untuk membawa pulang sekurang-kurangnya dua pingat emas pada temasya sukan empat tahun sekali itu.
Keputusan dibuat Zii Jia turut menarik perhatian beberapa bekas pemain negara termasuk Datuk Lee Chong Wei dan Datuk James Selvaraj yang menyifatkan Sukan Komanwel sebagai keutamaan berbanding Kejohanan Badminton Dunia.
“Berhubung isu tersebut, saya mahu jelaskan buat kali yang terakhir. Sekiranya anda jangka saya akan membalas kenyataan-kenyataan tersebut, harap maaf kerana saya tidak mahu menjawab.
“Saya adalah pemain profesional dan mahu jauhkan diri daripada isu-isu sedemikian. Selain itu, saya mahu jadi inspirasi kepada anak-anak muda di Malaysia,” katanya ketika ditemui di Arena Axiata, Bukit Jalil semalam.
Terdahulu, Chong Wei menyifatkan temasya-temasya sukan sentiasa menjadi keutamaan berbanding kejohanan individu manakala Selvaraj mempersoalkan semangat patriotik Zii Jia kerana lebih memilih Kejohanan Dunia berbanding Sukan Komanwel.

Sementara itu, Zii Jia menganggap isu yang sedang dihadapi ketika ini tidak mengganggu persiapannya bagi menghadapi Kejohanan Badminton Petronas Terbuka Malaysia di Arena Axiata bermula esok.
“Selepas dua tahun tidak bermain di sini (Arena Axiata), saya rasa tidak sabar untuk mulakan kejohanan walaupun ia sentiasa menjanjikan cabaran sukar. Memandangkan tiket hampir habis dijual, saya fikir ia satu petanda baik untuk badminton Malaysia.
“Selain itu, isu yang dihadapi ketika ini tidak ganggu saya untuk mempersiapkan diri menjelang Terbuka Malaysia. Saya tidak mahu fikir banyak kerana apa yang penting adalah untuk fokus terhadap permainan sendiri sahaja,” ujarnya. – KOSMO! ONLINE


Tempat ketiga milik Selangor Angels
Oleh MUHAMMAD ZUHAILY BADLISHAH

26 Jun 2022, 7:14 pm
KUALA LUMPUR – Selangor Angels mempamerkan kebangkitan lewat permainan untuk memastikan tempat ketiga Sooka Netball Super League (NSL) 2022 kekal menjadi milik mereka.
Kejayaan itu hadir selepas Selangor Angels menewaskan Pahang Tulips 69-65 pada aksi penentuan tempat ketiga dan keempat di Stadium Juara, Bukit Kiara hari ini.
Kapten Selangor Angels, Yati Akhtar Mahtar menyifatkan kejayaan mereka adalah disebabkan kekuatan mental dan emosi rakan-rakan sepasukannya selepas ‘dikerah’ bersaing sengit dengan Pahang Tulips.
“Alhamdulillah kami berjaya kekalkan pencapaian tahun lepas. Apa yang saya boleh katakan adalah perbincangan sepasukan kerana secara fizikal kami telah lakukan segala-galanya.
“Inilah masanya tahap psikologi, emosi kami perlu kuat. Semangat berpasukan kami kuat, satu hati, satu jiwa untuk memenangi perlawanan ini,” katanya.
PEMAIN Selangor Angels, Nur Shamilia Md. Samsudin (kanan) bersaing dengan pemain Pahang Tulips, Siti Nur Fara Shafira Salsabri pada aksi tempat ketiga dan keempat NSL 2022 di Stadium Juara, Bukit Kiara hari ini. – FARIZ RUSADIO
Dalam masa sama, Yati Akhtar turut memuji para pemain Pahang Tulips kerana memberikan tentangan sengit sehingga mengheret aksi ke masa tambahan selepas kedua-dua pasukan terikat 53-53 dalam suku masa keempat.

“Pahang menunjukkan peningkatan drastik berbanding ketika kami bertemu dalam aksi round robin sebelum ini. Pahang bermain dengan cukup hebat dan pujian harus diberikan kepada mereka,” jelasnya.
Meskipun gagal meraih tempat ketiga, namun goal shooter Pahang Tulips, Siti Maisarah Affandi tetap berpuas hati dengan pencapaian sebagai empat pasukan terbaik musim ini. – KOSMO! ONLINE


Individu gagal berdiri satu kaki berisiko mati dalam 10 tahun
Oleh KOSMO!

26 Jun 2022, 8:00 pm
LONDON – Satu kajian baharu mendedahkan bahawa golongan pertengahan umur yang tidak boleh berdiri dengan sebelah kaki selama 10 saat berisiko lebih tinggi untuk meninggal dunia dalam tempoh 10 tahun, lapor laman India Today.
Kajian yang diterbitkan dalam British Journal of Sports Medicine itu mengaitkan ketidakupayaan untuk mengimbangi sebelah kaki selama 10 saat kepada hampir dua kali ganda risiko kematian disebabkan pelbagai faktor dalam tempoh 10 tahun berbanding mereka yang boleh berdiri tanpa sokongan.
Ketua kajian, Dr. Claudio Gil Araujo dari Rio de Janeiro, mencadangkan bahawa ujian keseimbangan harus menjadi sebahagian daripada pemeriksaan rutin untuk individu yang lebih tua.
Penyelidikan telah dijalankan dalam kalangan 1,702 orang berumur antara 51 hingga 75 tahun yang mengikuti kajian sejak 2008 hingga 2020.
Pada permulaan, para peserta diminta untuk mengangkat satu kaki dan meletakkannya di bahagian belakang sebelah lagi kaki sambil mengekalkan tangan di sisi dan melihat ke arah hadapan.
Para peserta diberi peluang melakukan tiga kali percubaan. Satu daripada lima peserta gagal dalam ujian tersebut.

Dalam tempoh 10 tahun selepas itu, seramai 123 peserta meninggal dunia atas pelbagai sebab.
Selepas mempertimbangkan pemboleh ubah seperti umur, jantina dan keadaan asas, ketidakupayaan untuk berdiri tanpa sokongan pada sebelah kaki selama 10 saat dikaitkan dengan peningkatan risiko kematian sebanyak 84 peratus dalam satu dekad.
Kajian itu bagaimanapun adalah bersifat pemerhatian dan tidak dapat menentukan punca sebenar. – Agensi


Kerani maut, kereta terbabas rempuh pokok sena
Oleh ROHANA MOHD. NAWI

26 Jun 2022, 7:08 pm
BACHOK – Seorang kerani maut manakala anak perempuannya parah kereta yang dinaiki mereka hilang kawalan sebelum terbabas merempuh sebatang pokok sena di Jalan Beris Lalang di sini semalam.
Dalam kejadian kira-kira pukul 10 malam itu, mangsa, Aslina Ismail 46, meninggal dunia semasa dirawat di Klinik Kesihatan Bachok manakala anaknya, Nor Aimy Sofea Adeli, 11, cedera parah pada bahagian kepala dan patah tangan kanan.
Ketua Polis Daerah Bachok, Superintendan Mohamad Ismail Jamaludin berkata, siasatan awal mendapati, mangsa memandu kereta jenis Proton Gen 2 bersama anaknya sedang dalam perjalanan pulang ke rumah mereka di Kampung Air Deras, Kota Bharu dari Besut, Terengganu.
Menurutnya, siasatan mendapati, kereta yang dipandu Aslina dipercayai hilang kawalan sebelum terbabas ke kiri jalan dan merempuh sebatang pokok.
“Insiden itu menyebabkan dua beranak itu cedera parah sebelum mereka dibawa ke Klinik Kesihatan Bachok, namun Aslina disahkan meninggal dunia kira-kira 15 minit kemudian.
“Mayat mangsa dihantar ke Hospital Universiti Sains Malaysia, Kubang Kerian di sini untuk dibedah siasat,” katanya dalam satu kenyataan hari ini.

Mohamad Ismail berkata, siasatan lanjut mendapati, nahas itu berpunca daripada mangsa yang gagal mengawal keretanya sebelum terbabas dan merempuh sebatang pokok sena. -KOSMO! ONLINE


Jenazah tiga beranak selamat dikebumikan
Oleh MOHD. RAFIE AZIMI

26 Jun 2022, 6:38 pm
ALOR SETAR – Jenazah guru agama dan dua anak lelakinya yang maut selepas kereta dinaiki terjunam ke dalam Sungai Ketil di Baling dekat sini selamat dikebumikan di Tanah Perkuburan Islam Masjid Az-Zaitun di Kampung Lengkuas di sini petang ini.
Jenazah Allahyarham Masyitoh Ibrahim, 37, serta dua anaknya iaitu Muhammad Ziyad Zikri Sharudin serta Muhammad Ziyad Haziq, 5, selesai dikebumikan kira-kira pukul 5.45 petang ini.
Tiga beranak itu dikebumikan bersebelahan kubur arwah ibu Masyitoh.
Lebih 200 orang terdiri daripada ahli keluarga, serta penduduk kampung hadir pada majlis pengebumian tersebut.
Terdahulu, jenazah tiga beranak itu tiba dari Hospital Kulim dekat sini menaiki dua van jenazah dari rumah keluarga Masyitoh di Kampung Paya Kerchut dekat sini kira-kira pukul 4.05 petang.
Jenazah ketiga-tiganya kemudian disembahyangkan di Masjid Az-Zaitun kira-kira pukul 5.07 petang dengan turut disertai suami Masyitoh, Sharudin Aziz, 51 serta anak sulung mereka, Muhammad Ziyad Hazif, 10.

Masyitoh yang merupakan guru pendidikan Islam bersama dua anaknya itu maut setelah kereta Proton Persona dinaiki mereka terjunam ke dalam Sungai Ketil berhampiran Jambatan Syed Omar di Kuala Ketil pada petang semalam.
Jasad ketiga-tiga mangsa ditemui masih berada di dalam kereta tersebut dalam keadaan berpelukan setelah kereta dibawa naik dari sungai kira-kira pukul 3.30 pagi ini. – KOSMO! ONLINE


Johnny Depp tidak berminat kutuk Amber Heard, hanya mahu teruskan hidup
Oleh KOSMO!

26 Jun 2022, 6:00 pm
BANDAR RAYA NEW YORK – Pelakon Hollywood, Johnny Depp tidak berhasrat menyertai netizen dalam mengutuk bekas isterinya, Amber Heard selepas kekalahan wanita itu dalam kes saman antara mereka berdua, lapor laman India Today.
Menurut sumber rapat Depp, aktor Pirates Of The Carribean itu hanya mahu meneruskan kehidupan seperti biasa selepas kebenaran berpihak kepadanya.
“Johnny tidak mengharapkan atau mendoakan apa-apa yang buruk ke atas Amber.
“Dia tidak berminat mengikut trend warga netizen yang meluahkan rasa benci pada wanita itu ataupun mendedahkan saat-saat kejatuhannya pada umum. Johnny cuma mahu teruskan kehidupan yang selama ini terhenti kerana fitnah bekas isterinya,” ujar sumber.
Apabila bercakap mengenai rancangan masa depan, pelakon itu teruja dengan segala perancangan tahun depan dan kerjanya.
“Johnny tidak sabar untuk mengadakan jelajah tahun depan, dia mempunyai banyak projek yang disediakan untuk memastikan dia sibuk buat sementara waktu”, tambah sumber yang sama. – Agensi


Duda maut jatuh tingkat 4, dicekup berkhalwat dengan isteri orang
Oleh DIYANATUL ATIQAH ZAKARYA

26 Jun 2022, 7:15 pm
JASIN – Gara-gara ingin melarikan diri selepas dicekup berkhalwat dengan isteri orang, seorang lelaki ditemui maut selepas terjatuh dari tingkat empat sebuah pangsapuri di sini hari ini.
Dalam kejadian kira-kira pukul 11.47 pagi, si mati yang merupakan seorang duda berusia 46 tahun itu, maut di tempat kejadian akibat kecederaan parah di kepala.
Ketua Polis Daerah Jasin, Deputi Superintendan Mispani Hamdan berkata, saksi iaitu kekasih kepada si mati yang merupakan ibu anak tiga berusia 37 tahun mendakwa lelaki itu datang ke rumahnya pada pukul 12 tengah malam semalam selepas suaminya keluar dan dia mahu bermalam di situ.
Katanya, pada pukul 10.30 pagi semasa pasangan itu berada di ruang tamu, tiba-tiba suami saksi pulang ke rumah dan menyedari kehadiran si mati.
“Suami saksi telah mengunci pintu gerigi hadapan rumah menyebabkan pasangan itu terperangkap dan dia telah menghubungi pihak polis.
“Saksi meminta si mati berunding dengan suaminya, namun lelaki itu nekad melarikan diri dengan mengikat seutas dawai ampaian di besi palang di bahagian koridor untuk berpaut turun,” katanya dalam satu kenyataan akbar dikeluarkan di sini, hari ini.

Mengulas lanjut beliau berkata, saksi yang berada di ruang tamu hanya melihat si mati dari jauh sebelum terdengar bunyi dentuman di luar koridor.
“Saksi melihat ke bawah dan mendapati lelaki tersebut telah tertiarap di atas tanah dan tidak bergerak.
“Pemeriksaan fizikal dilakukan ke atas mayat si mati mendapati terdapat kesan tanah dan darah di bahagian muka dipercayai terjatuh dalam keadaan tersembam, lengan kiri mangsa juga patah,” katanya.
Ujarnya lagi, saksi memberitahu mereka telah berkenalan pada 2005, namun berpisah dan masing-masing telah mendirikan rumah tangga.
Tambahnya, pada 2017 si mati telah bercerai dengan isterinya, lalu mencari semula saksi untuk menjalinkan semula hubungan walaupun mengetahui bahawa saksi telah berkahwin.
“Hubungan simati dengan saksi adalah secara sembunyi tanpa pengetahuan suami saksi,” katanya. -KOSMO! ONLINE


Wanita temui hidupan laut mirip makhluk asing
Oleh KOSMO!

26 Jun 2022, 7:00 pm
LONDON – Satu makhluk aneh yang dikatakan memiliki rupa seperti makhluk asing telah ditemui di pesisir sebuah pantai di Britain, lapor akhbar Metro UK.
Makhluk tersebut ditemui di pantai Bennar, berhampiran di Gwynedd, Wales Utara.
Seorang wanita bernama Shell Longmore, yang sering melawat pantai berkenaan menyiarkan imej makhluk tersebut di Facebook ketika cuba mengetahui jenis hidupan yang ditemuinya.
Status Longmore menjadi tular dengan ramai pengguna media sosial memberi komen bahawa makhluk itu bagaikan mimpi ngeri yang menjadi nyata.
“Saya fikir saya telah melihat semua hidupan liar tempatan sehingga saya menemui makhluk ini.
“Ia adalah makhluk yang kelihatan pelik tetapi sangat cantik,” kata Longmore.

Dengan mempunyai cakar seperti cangkerang, makhluk itu dikenal pasti sebagai berasal daripada kumpulan teritip atau siput laut Gooseneck.
Dianggap sebagai amat hodoh, ia sebenarnya dijadikan hidangan istimewa yang jarang ditemui, dikenali sebagai ‘percebes’ dengan rasa daging yang manis dan masin. – Agensi


Ribut petir di enam negeri malam ini
Oleh SITI A'ISYAH SUKAIMI

26 Jun 2022, 7:23 pm
PETALING JAYA – Ribut petir, hujan lebat dan angin kencang dilaporkan berlaku di beberapa kawasan di enam negeri sehingga pukul 9 malam ini.
Jabatan Meteorologi Malaysia (MetMalaysia) menerusi kenyataannya, negeri Kedah melibatkan kawasan
Padang Terap, Sik, Baling, Kulim dan Bandar Baharu manakala Pulau Pinang pula di Seberang Perai Utara, Seberang Perai Tengah dan Seberang Perai Selatan.
“Selain itu, Perak melibatkan Kerian, Larut, Matang dan Selama, Hulu Perak, Kuala Kangsar, Manjung, Kinta, Perak Tengah, Kampar, Batang Padang serta Muallim dan Kelantan pula di Jeli.
“Bagi Pahang di Tanah Tinggi Cameron, Lipis dan Raub manakala, Selangor di Hulu Selangor,” jelasnya pada hantaran Facebook hari ini.
Dalam pada itu, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. -KOSMO! ONLINE


Lebih 6,000 calon ditawar kerja sempena BN Youth Job Fair
Oleh NUR ALWANI ZAFIRAH KHAIRUL

26 Jun 2022, 4:35 pm
KUALA LUMPUR – Seramai 6,276 calon berjaya ditawarkan pekerjaan sempena Karnival Kerjaya Barisan Nasional (BN) Youth Job Fair yang berlangsung selama tiga hari bermula 24 Jun bertempat di Pusat Dagangan Dunia (WTC).
Difahamkan, lebih 32,000 calon yang hadir untuk mendapatkan peluang pekerjaan menerusi lebih 300 buah syarikat dan majikan dari pelbagai industri di Malaysia temasuklah sektor awam serta swasta.
Ketua Pemuda BN, Datuk Dr. Asyraf Wajdi Dusuki berkata, sepanjang tiga hari karival kerjaya diadakan, sebanyak 18,425 permohonan telah dihantar bagi tujuan pencarian kerja.
“Karnival kerjaya ini telah menjadi satu inisiatif yang terbaik untuk mengurangkan kadar pengangguran di negara kita.
“Statistik daripada karnival kerjaya kali ini menunjukkan bahawa antara ke semua calon yang menghadiri sesi temu duga ‘on-the-spot’ semasa karnival berlangsung, satu pertiga daripada mereka berjaya mendapatkan penempatan pekerjaan,” katanya.
Beliau berkata demikian ketika berucap sempena Majlis Perasmian Penutupan Karnival Kerjaya Barisan Nasional (BN) Youth Job Fair di sini hari ini.

Dalam pada itu, beliau menjelaskan bahawa ramai anak muda yang terdiri daripada golongan graduan masih tidak dapat mencari pekerjaan sesuai dengan kebolehan mereka mengikut bidang kepakaran masing-masing.
Selain itu, katanya semasa pasca pandemik lalu, ramai golongan belia telah hilang kerja serta punca pendapatan dan sehingga kini masih mencar peluang pekerjaan bagi menampung kehidupan mereka.
“Mudah-mudahan karnival kerjaya seperti ini dapat membuka ruang dan peluang kepada anak muda dalam mendapat pekerjaan terutama yang terkesan teruk dengan pandemik Covid-19,” ujarnya. – KOSMO! ONLINE


Jangka hayat MN di Pulau Pinang bergantung pimpinan pusat
Oleh ISWAN SHAFIQ ISA

26 Jun 2022, 4:52 pm
SEBERANG PERAI – Jangka hayat Muafakat Nasional (MN) Pulau Pinang bergantung kepada ‘kata putus’ barisan kepimpinan UMNO dan Pas di peringkat pusat.
Pengerusi Badan Perhubungan UMNO negeri, Datuk Musa Sheikh Fadzir berkata, ketika ini, pihaknya masih kekal ‘bersahabat’ baik dengan Pas dan beliau sendiri masih berhubung dengan Pesuruhjaya Pas negeri, Muhammad Fauzi Yusoff.
“Apa yang kita akan buat sekarang adalah tunggu dan lihat dulu macam mana. Tapi, apabila pusat (kepimpinan UMNO dan Pas) buat keputusan nanti, Pas (Pulau Pinang) pastinya akan ikut akan apa keputusan pemimpin depa (mereka) buat.
“Kami (UMNO Pulau Pinang) pun macam tu,” katanya ketika ditemui selepas merasmikan Perhimpunan Agung Pertubuhan Kebajikan dan Dakwah Islamiah Malaysia (Pekida) kebangsaan kali ke-26 di Pusat Konvensyen Perda, di Tasek Gelugor di sini hari ini.
Mengulas lanjut, Musa berkata, hubungan baik antara UMNO dan Pas khususnya di Pulau Pinang bukan atas dasar politik semata-mata namun lebih kepada kepentingan ummah.
“Kita sebenarnya bukan fikir sangat pasal (kerjasama) politik dengan Pas ni. Soalnya, kita (UMNO dan Pas) sebelum ini dah ‘berperang’ berpuluh tahun dah.

“Tapi hari ini, kita nampak sudah ada ‘kelonggaran’ (dari segi hubungan UMNO dan Pas). Ketegangan pun dah tak ada. Cuma, kalau boleh teruskan (kerjasama), baguslah,” ujarnya.
Dalam perkembangan berkaitan, beliau turut berharap agar Pekida memainkan peranannya dalam menyatupadukan Melayu dan Islam secara keseluruhannya.
“Dalam politik ini, ramai orang Melayu (yang terlibat). Jadi, masing-masing bawa fahaman politik masing-masinglah. Cuma, kita mahu semua bersatu apabila memperjuangkan agenda Melayu dan Islam. Itu saja,” tambahnya. – KOSMO! ONLINE


KPLB bantu tingkat bekalan ayam tempatan
Oleh MOHD AZLI ADLAN

26 Jun 2022, 4:03 pm
KUALA NERUS – Kementerian Pembangunan Luar Bandar (KPLB) turut mengambil bahagian membantu meningkatkan bekalan ayam tempatan bagi menjamin sekuriti makanan negara.
Menterinya, Datuk Seri Mahadzir Khalid berkata, inisiatif itu akan melibatkan beberapa agensi di bawah kementerian tersebut seperti Felcra Berhad dan Pihak Berkuasa Kemajuan Pekebun Kecil Perusahaan Getah (RISDA).
“Agensi ini akan membuka lebih banyak ladang ternakan ayam di seluruh negara bermula bulan depan.
“Hasil ternakan ayam oleh agensi tersebut diharap dapat menampung permintaan ayam setempat,” katanya selepas menghadiri majlis Konvokesyen Kolej Ketengah ketiga disini hari ini.
Mahadzir berkata, salah satu ladang ternakan ayam tersebut dicadangkan di Rompin, Pahang.
Tambah beliau, tumpuan akan diberikan kepada penternakan ayam sebelum diperluas kepada ternakan lembu dan pertanian lain secara berperingkat pada masa depan.

“Ini usaha KLPB untuk membantu meningkatkan bekalan makanan bagi menjamin sekuriti makanan negara,” katanya. – KOSMO! ONLINE


55 pusat hiburan diserbu dalam tempoh enam bulan
26 Jun 2022, 5:06 pm
PETALING JAYA – Polis Diraja Malaysia (PDRM) mengambil maklum berkenaan pendedahan yang dibuat oleh Pertubuhan Keprihatinan Jenayah Komuniti Malaysia (MCCC) mengenai senarai 15 pusat hiburan yang didakwa menjadi pusat pengedaran dadah di ibu negara.
Setiausaha Polis Malaysia, Datuk Noorsiah Mohd. Saaduddin berkata, pihak PDRM tidak akan berkompromi dan sentiasa mengambil tindakan tegas terhadap aktiviti pengedaran dan penyalahgunaan dadah di seluruh negara.
“Buktinya apabila pihak polis telah menjalankan sebanyak 55 serbuan di pusat hiburan di Kuala Lumpur bagi tempoh Januari hingga Jun 2022.
“Manakala 194 serbuan yang sama telah dijalankan di seluruh negara bagi tempoh yang sama,” ujarnya dalam satu kenyataan hari ini.
Menurutnya, dalam serbuan pusat hiburan di Kuala Lumpur, Jabatan Siasatan Jenayah Narkotik (JSJN) telah berjaya merampas sebanyak 5,135.57 gram pelbagai jenis dadah dan 450 liter pelbagai jenis cecair dadah.
“Sebanyak 124 kes dengan seramai 160 orang berjaya diberkas dibawah Seksyen kesalahan yang termaktub dibawah Akta Dadah Berbahaya 1952.

“Manakala bagi serbuan pusat hiburan seluruh negara pula, sebanyak 9,208.81 gram pelbagai jenis dadah dan 450 liter pelbagai jenis cecair dadah telah dirampas.
“Sebanyak 449 kes dengan 504 orang berjaya ditangkap dibawah pelbagai seksyen kesalahan yang termaktub dibawah akta yang sama,” katanya.
Jelas beliau, bagi mencegah aktiviti maksiat pula, Jabatan Siasatan Jenayah (JSJ) telah menjalankan Op Noda di lokasi-lokasi yang disasarkan seperti rumah urut, hotel serta pusat hiburan.
“Dalam operasi tersebut, sebanyak 995 serbuan telah dijalankan untuk tempoh Januari hingga April 2022 dengan tangkapan seramai 2,948 orang yang terlibat dalam aktiviti pelacuran dan pusat hiburan di seluruh negara.
“Di Kontinjen Kuala Lumpur sahaja, sebanyak 420 serbuan telah dijalankan dengan tangkapan seramai 1,115 orang bagi tempoh berkenaan,” ujarnya.
Mengulas lanjut, Noorsiah memberitahu, 55 serbuan juga telah dibuat melalui Op Bersepadu bersama lain-lain jabatan PDRM dengan tangkapan seramai 177 orang dalam tempoh sama, melibatkan serbuan ke atas premis-premis hiburan di seluruh negara.
Dalam pada itu, ujar beliau, dalam membanteras aktiviti haram ini, PDRM sentiasa menjalankan risikan dan pemantauan ke atas laman sosial atau aplikasi yang dikesan mengiklankan aktiviti persundalan.
Bahkan katanya, PDRM juga bekerjasama dengan pihak Suruhanjaya Komunikasi Multimedia (SKMM) bagi memantau sesawang internet bertujuan menyekat kegiatan sedemikian. – KOSMO! ONLINE


Penganjur batal perarakan LGBT di Norway selepas insiden tembakan kelab malam gay
Oleh KOSMO!

26 Jun 2022, 4:00 pm
OSLO, Norway – Penganjur perarakan tahunan Pride yang meraikan kewujudan kumpulan lesbian, gay, biseksual dan transgender (LBGT) di Norway mengambil keputusan membatalkan acara tersebut selepas satu insiden tembakan berlaku di sebuah kelab malam gay, lapor agensi berita United Press International, kelmarin.
Kejadian tembakan di sebuah kelab malam itu telah meragut dua nyawa dan menyebabkan 21 orang lagi cedera dengan 10 daripadanya mengalami kecederaan parah.
Tembakan dilaporkan berlaku pada pukul 1:14 pagi Sabtu (waktu tempatan) di London Pub, sebuah bar dan sebuah restoran makanan segera.
Polis menahan seorang suspek lelaki bersenjata yang dipercayai bertindak bersendirian. Ia bagaimanapun belum mengenal pasti identiti suspek tetapi menyifatkannya sebagai warga Norway berusia 42 tahun berketurunan Iran, demikian menurut akhbar Norway Aftenposten
Pihak berkuasa berkata mereka merampas dua senjata daripadanya sebaik ditahan.
Suspek ditahan atas tuduhan membunuh, cubaan membunuh dan keganasan, kata pegawai polis, Christian Hatlo.

Serangan itu berlaku beberapa jam sebelum perarakan kebanggaan golongan LGBT yang dirancang di bandar itu. Ia kemudian dibatalkan penganjur atas nasihat polis.
Walaupun dibatalkan, beribu-ribu orang menyertai perarakan di luar kelab malam tempat kejadian berlaku sambil mengibarkan bendera Pride. – Agensi


Perluas sistem amaran bencana geologi ke kawasan berisiko tinggi
Oleh NORLIDA AKMAR IDROS

26 Jun 2022, 3:47 pm
YAN – Kementerian Tenaga dan Sumber Asli (KeTSA) akan memperluaskan Sistem Amaran Awal Bencana Geologi Aliran (EWS) yang sudah beroperasi di kaki Gunung Jerai di sini sejak Februari lalu ke kawasan lain yang berisiko tinggi berlaku bencana alam seperti di Lembah Klang dan Sabah.
Pemasangan EWS bertujuan memberi amaran awal kepada penduduk menerusi bunyi siren bagi mengelak risiko kehilangan nyawa dan harta benda.
Menteri Tenaga dan Sumber Asli, Datuk Seri Takiyuddin Hassan berkata, kajian oleh pakar daripada Jabatan Mineral dan Geosains (JMG) akan dilakukan bagi mengenal pasti kawasan berisiko lain yang perlu diberi keutamaan.
“Pemasangan EWS ini adalah berdasarkan kajian dan perancangan JMG yang mana kita akan mengutamakan lokasi yang mempunyai risiko lebih tinggi berlaku bencana.
“Di Sabah dan Lembah Klang juga sering berlaku bencana alam seperti banjir dan tanah runtuh. Sabah contohnya pada 1996 pernah berlaku bencana alam sehingga meragut ratusan nyawa, jadi di sini kepentingan kita memasang EWS agar penduduk dapat berwaspada selepas mendapat amaran awal,” katanya.
Beliau berkata demikian selepas menghadiri Program Kesedaran Sistem Amaran Awal Aliran Puing Bersama Komuniti Jerai Geopark di Titi Hayun di sini hari ini.

Menurutnya, JMG mempunyai senarai kawasan berisiko tinggi berlaku bencana alam di seluruh negara untuk kajian seterusnya termasuk dalam mengenal pasti keperluan pemasangan EWS.
Kata Takiyuddin, EWS dipasang di kaki Gunung Jerai susulan kejadian aliran puing sehingga mengorbankan enam nyawa serta merosakkan harta benda penduduk dalam kejadian pada 18 Ogos tahun lalu. – KOSMO! ONLINE


KPDNHEP cadang bekalan minyak masak peket bersubsidi ditambah
Oleh MOHD AZLI ADLAN

26 Jun 2022, 3:43 pm
HULU TERENGGANU – Kouta tambahan 10,000 tan metrik minyak masak peket bersubsidi dicadang di pasaran bagi mengatasi kekurangan bekalan pada masa ini.
Timbalan Menteri Kementerian Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, permohonan tersebut telah dibuat kementeriannya kepada Kementerian Kewangan baru-baru ini.
Beliau memberitahu, kekurangan itu sudah diramal memandangkan minyak masak bersubsidi berharga RM2.50 tersebut kini menjadi pilihan utama pengguna disebabkan kenaikan harga minyak masak botol.
Tambahnya, ia menyebabkan 60,000 tan metrik minyak masak peket bersubsidi yang telah diperuntukkan tidak mencukupi untuk memenuhi permintaan pasaran.
“Kita (KPDNHEP) minta lagi tambahan 10,000 metrik tan minyak masak peket untuk mengatasi masalah ini.
“Begitu pun, permohonan tersebut bergantung kepada kelulusan Kementerian Kewangan,” katanya ketika ditemui di sini hari ini.

Kosmo! kelmarin melaporkan pengguna mengeluh kesukaran untuk mencari minyak masak peket bersubsidi di pasaran. – KOSMO! ONLINE


Indonesia haramkan vaksin buatan India, Covovaxmirnaty
Oleh KOSMO!

26 Jun 2022, 4:00 pm
JAKARTA – Majlis Ulama Indonesia (MUI) mengeluarkan fatwa mengharamkan penggunaan vaksin Covid-19 Covovaxmirnaty yang dihasilkan oleh firma Serum Institute of India, lapor laman berita Tribunnews kelmarin.
Pada peringkat pengeluaran, vaksin itu didapati melibatkan penggunaan enzim daripada pankreas babi.
MUI menetapkan keputusan tersebut berdasarkan Fatwa No. 10 Tahun 2022 mengenai Undang-undang Vaksin Covid-19 di Indonesia.
Fatwa tersebut ditandatangani oleh Ketua Umum MUI, KH Miftachul Akhyar, Setiausaha Agung MUI, Buya Amirsyah Tambunan, Ketua Perwakilan Fatwa MUI, Prof Hasanuddin AF dan Setiausaha Perwakilan Fatwa MUI, KH Miftahul Huda.
Pun begitu, fatwa MUI yang dikeluarkan pada 7 Februari 2022 menggariskan enam perkara yang perlu ada pada vaksin Covid-19 sebelum diberikan kepada penduduk republik berkenaan.
Tiga daripadanya menekankan kepentingan semua bahan yang digunakan dalam pembuatan vaksin tersebut perlu dijamin halal. – Agensi


Kadar pengangguran turun kepada 3.9 peratus tahun ini
Oleh NUR ALWANI ZAFIRAH KHAIRUL

26 Jun 2022, 5:27 pm
KUALA LUMPUR – Kadar pengangguran di Malaysia berjaya menunjukkan penurunan kepada 3.9 peratus sehingga April 2022 berbanding 4.6 peratus bagi tempoh sama tahun lalu.
Perdana Menteri, Datuk Seri Ismail Sabri Yaakob berkata, mengikut statistik Jabatan Perangkaan Malaysia (DOSM), ia merupakan kali pertama kadar pengangguran di negara ini berada di bawah empat peratus sejak berlakunya pandemik Covid-19.
“Ini merupakan kali pertama kadar pengangguran menurun di bawah empat peratus sejak pandemik Covid-19 dengan bilangan penganggur kekal pada trend menurun bagi sembilan bulan berturut-turut.
“Pandemik Covid-19 telah mengubah landskap pekerjaan negara dengan kadar pengangguran pada tahun 2020 dan 2021 berada pada tahap yang tinggi iaitu pada kadar 4.5 peratus dan 4.6 peratus berikutan pelaksanaan Perintah Kawalan Pergerakan (PKP) di seluruh negara,” katanya.
Beliau berkata demikian ketika merasmikan Majlis Perasmian Penutupan Karnival Kerjaya Barisan Nasional (BN) Youth Job Fair di sini hari ini.
Sementara itu, Ismail Sabri mengakui antara punca utama berlakunya peningkatan kadar pengangguran di negara adalah disebabkan penutupan sektor ekonomi sehingga menjejaskan peluang pekerjaan kepada masyarakat.

“Penutupan beberapa sektor ekonomi menjadikan kadar pengangguran negara meningkat sehingga 5.3 peratus pada Mei 2022 iaitu kadar pengangguran bulanan yang tertinggi pernah dicatatkan,” ujarnya.
Dalam pada itu, sempena penganjuran Karnival Kerjaya Barisan Nasional (BN) Youth Job Fair yang diadakan selama tiga hari bermula 24 Jun hingga hari ini telah membuka peluang besar buat golongan belia khususnya dalam mendapatkan pekerjaan.
“Kerajaan amat mengalu-alukan penganjuran karnival kerjaya seperti ini dalam membantu menangani isu pengangguran di Malaysia.
“Saya mengucapkan syabas dan tahniah kepada Pemuda BN di atas penganjuran karnival kerjaya ini yang memanifestasikan kesungguhan dalam meningkatkan sosioekonomi Keluarga Malaysia melalui penyediaan peluang pekerjaan,” katanya lagi. – KOSMO! ONLINE


KPLB mohon elaun pembantu tabika Kemas dinaikkan
Oleh MOHD AZLI ADLAN

26 Jun 2022, 4:57 pm
KUALA NERUS – Nasib pembantu tabika kendalian Jabatan Kemajuan Masyarakat (Kemas) yang memperoleh elaun RM500 sebulan mendapat perhatian Kementerian Pembangunan Luar Bandar (KPLB).
Menterinya, Datuk Seri Mahdzir Khalid berkata, kertas kerja cadangan menaikkan elaun pembantu tabika telah dihantar untuk perhatian Jabatan Perkhidmatan Awam (JPA) dan Kementerian Kewangan.
“Kita sedang menunggu kelulusan JPA dan Kementerian Kewangan berhubung kenaikan elaun tersebut.
“Jadi diharapkan elaun ini dapat dinaikkan ke satu tahap yang lebih baik selepas ini,” katanya selepas menghadiri majlis Konvokesyen Kolej Ketengah ketiga di sini hari ini.
Mahdzir mengakui elaun bulanan RM500 itu tidak memadai dengan beban tugas semasa yang dipikul pembantu tabika.
Jelas beliau, pembantu tabika kini bukan sahaja berperanan memasak untuk murid, malah turut perlu membantu mengajar.

Kosmo! hari ini melaporkan guru tabika dan taska merayu pihak-pihak berkaitan agar memberi perhatian mengenai gaji atau elaun mereka yang tidak lagi sesuai dengan bebanan dan kos tanggungan hidup semasa. – KOSMO! ONLINE


Pengikut TikTok Khaby Lame paling ramai, lebih 142 juta
Oleh KOSMO!

26 Jun 2022, 3:00 pm
WASHINGTON – Personaliti media sosial, Khaby Lame mencatat rekod baharu apabila  mempunyai seramai 142.8 juta pengikut di laman perkongsian video pendek, TikTok, lapor portal Wion News kelmarin.
Lame mengatasi  rekod milik pencipta kandungan video Tik Tok popular, Charli D’Amelio yang kini mempunyai 142.3 juta pengikut.
Kandungan video popular lelaki berusia 22 tahun itu termasuk reaksi  terhadap video tips aktiviti harian yang dianggap tidak masuk akal olehnya. Lame akan menerbitkan video susulan untuk menunjukkan langkah lebih mudah dan lebih munasabah.
Klip video Lame juga unik kerana tidak menampilkan sebarang dialog.
Sebaliknya,  ekspresi selamba, memek wajah dan bahasa badannya menjadikan Lame sebagai  salah seorang pencipta kandungan Tik Tok yang paling digemari  dan diiktiraf di seluruh dunia.
Dalam satu kenyataan rasmi yang dikeluarkan pada 2021, Lame berkata, dia bersemangat untuk menghiburkan orang ramai dan membuat mereka ketawa.

“Saya seronok menghiburkan dan membuat orang ketawa sejak dari kecil lagi dan saya berterima kasih kepada TikTok kerana menawarkan saya pentas global bagi berkongsi minat tersebut dengan dunia.
“Saya akan terus berusaha ke arah impian saya, mengetahui bahawa saya boleh mengharapkan komuniti TikTok yang sentiasa menyokong saya,” ujarnya. – Agensi


Pelajar cedera ditekap seterika panas dibenarkan keluar hospital
Oleh MOHAMAD HAFIZI BIN MOHD SAID

26 Jun 2022, 2:54 pm
IPOH – Pelajar lelaki tingkatan dua sebuah sekolah berasrama di Teluk Intan yang dibelasah 10 pelajar senior pada Khamis lalu dibenarkan keluar dari hospital semalam.
Ketua Polis Perak, Datuk Mior Faridalathrash Wahid berkata, mangsa uyang cedera sebelum ini dirawat di Hospital Teluk Intan.
Menurut beliau, mangsa mengalami kecederaan retak tulang rusuk belakang serta kecederaan tisu lembut pada betis kanan, dada, belakang badan, kedua-dua lengan, dagu dan pipi.
“Ada kesan lecur ditekap seterika di belakang badan sebelah kanan,” katanya ketika dihubungi hari ini.
Mior Faridalathrash memberitahu, reman kesemua suspek tidak akan disambung dan mereka akan dibebaskan dengan jaminan polis esok.
Kertas siasatan akan dirujuk kepada pihak Timbalan Pendakwa Raya Perak untuk arahan lanjut.

Kosmo! Online semalam melaporkan angkara cemburu seorang pelajar tingkatan dua cedera ditekap saterika panas selain dipukul sekumpulan pelajar senior, khamis lalu.
Siasatan awal mendapati pergaduhan berpunca selepas mangsa dikatakan berbual dengan seorang pelajar wanita yang juga teman wanita salah seorang suspek.
Mangsa dipukul oleh pelajar berusia 16 hingga 17 tahun di asrama sekolah berkenaan pada pukul 12.30 tengah malam sehingga 1 pagi. – KOSMO! ONLINE


KPLB bantu promosi perniagaan inap desa
Oleh SAFINA RAMLI

26 Jun 2022, 3:03 pm
BALIK PULAU – Kementerian Pembangunan Luar Bandar (KPLB) akan menumpukan usaha membantu pengusaha inap desa di seluruh negara untuk mempromosikan kembali perniagaan mereka yang terjejas akibat pandemik Covid-19.
Timbalan Menteri Pembangunan Luar Bandar, Datuk Hasbi Habibollah berkata, pandemik Covid-19 memberi impak ekonomi yang teruk kepada pengusaha-pengusaha inap desa malah ada di antara mereka yang terpaksa menutup operasi akibat ketiadaan pelancong.
“Kita yakin pelancong akan kembali menginap dan memeriahkan kembali aktiviti pelancongan berkonsepkan inap desa ini selepas kita berada pada pasca pandemik Covid-19.
“Selain daripada menggunakan media sosial, KPLB turut mempromosi pameran Persatuan Ejen-Ejen Pelancongan dan Pengembaraan Malaysia (Matta), ekspo-ekspo keusahawanan, pameran-pameran agensi, karnival usahawan desa (KUD) dan lain-lain,” katanya selepas merasmikan program Visit My [email protected] Pulau Betong di sini hari ini.
Menurut Hasbi, pihaknya yakin pelancong asing berminat untuk datang kerana mereka pernah datang menginap di rumah inap-inap desa di kawasan kampung.
“Selain itu, setiap kawasan inap desa juga mempunyai tarikannya yang tersendiri seperti di Balik Pulau terkenal dengan durian.” jelasnya. KOSMO! ONLINE


Lagi laporan polis dibuat berhubung kematian Pengasas Dnars
Oleh ROHANA MOHD. NAWI

26 Jun 2022, 2:58 pm
KOTA BHARU – Polis menerima satu lagi laporan berhubung kematian pengasas produk kecantikan Dnars Skincare, Faziani Rohban Ahmad yang maut dalam kemalangan jalan raya di Pattani, Thailand tiga tahun lalu.
Pemangku Ketua Polis Kelantan, Datuk Muhamad Zaki Harun berkata, laporan itu dibuat oleh ahli keluarga arwah pada Khamis lalu selepas curiga mengenai urusan pertukaran nama salah sebuah syarikat milik Faziani.
Menurutnya, polis akan menjalankan siasatan lanjut selepas memperoleh dokumen tertentu untuk mengenal pasti sama ada tandatangan yang diturunkan itu sah atau sebaliknya.
“Kita akan menjalankan siasatan secara serentak dengan laporan yang dibuat ahli keluarga arwah sebelum ini.
“Sehubungan itu, Jabatan Siasatan Jenayah Komersial dan Jabatan Siasatan Jenayah Kelantan akan menjalankan siasatan terhadap kedua-dua laporan tersebut,” katanya pada sidang akhbar di Ibu Pejabat Polis Kontinjen (IPK) di sini hari ini.
Muhamad Zaki berkata, kes disiasat mengikut Seksyen 420 Kanun Keseksaan.

Kosmo! sebelum ini melaporkan polis sedang menjalankan siasatan terperinci berhubung laporan yang dibuat oleh ahli keluarga arwah pada minggu lalu. Siasatan berhubung kejadian dan kematian arwah dijalankan oleh pihak berkuasa Thailand.
“Segala maklumat yang diperoleh akan dihantar ke Wisma Putra dan Polis Antarabangsa (Interpol) bagi membantu siasatan pihak berkuasa di Thailand,” katanya. – KOSMO! ONLINE


Letak kereta jangan sampai menyusahkan orang
Oleh KOSMO!

26 Jun 2022, 2:42 pm
PETALING JAYA – Tular video di aplikasi TikTok berhubung sebuah kereta yang diletakkan berdekatan dengan pintu, sekali gus menghalang pengguna lain yang mahu melalui kawasan tersebut.
Berdasarkan video yang dimuat naik, pemilik akaun itu memberitahu, kenderaan tersebut diletakkan bukan di dalam petak yang disediakan dan ia menyukarkannya untuk ke pejabat.
“Sudah terang-terang ada tanda di pintu, macam mana nak masuk pejabat,” katanya menerusi ruangan komen.
Ekoran itu, netizen turut meninggalkan komen ketidakpuasan hati serta memberikan beberapa cadangan kepada pemilik akaun tersebut yang telah dihalang, namun langkah tersebut dijangka tidak akan menyelesaikan masakah tersebut sebaliknya mengundang isu lain yang lebih besar.-KOSMO! ONLINE


Jenama ‘CoopMart Sejak 1922’ kukuhkan entiti koperasi
Oleh ABDUL RAZAK IDRIS

26 Jun 2022, 2:50 pm
SHAH ALAM – Jenama ‘CoopMart Sejak 1922’ akan terus diperkukuhkan dengan memperluaskannya pada setiap produk dikeluarkan dan dipasarkan pihak koperasi.
Menteri Pembangunan Usahawan Dan Koperasi, Tan Sri Noh Omar berkata, langkah itu selaras penubuhan koperasi sejak 100 tahun lalu yang bersama-sama menyumbangkan pembangunan ekonomi negara.
Katanya, beliau mendapat inspirasi untuk mempopularkan jenama CoopMart Sejak 1922 tersebut semasa lawatan kerja ke England baru-baru ini.
“Jika di England pada setiap produk tertera jenama ‘CoopMart Since 1844’ kita pula akan meletakkan jenama CoopMart Sejak 1922 pada setiap produk koperasi di 2,500 kedai koperasi seluruh negara.
“Kita berharap dapat mengukuhkan entiti koperasi dalam negara selama-lamanya,” katanya kepada pemberita selepas Majlis Makan Malam Sempena Sambutan 100 tahun Koperasi di Pusat Konvensyen Shah Alam (SACC) malam tadi.
Jelas beliau, pihaknya menyasarkan penambahan lagi 500 kedai koperasi seluruh negara menjadikannya 3,000 secara keseluruhannya. -KOSMO! ONLINE